
                       הנתבעות
תשובת המשיבות לבקשה לאישור התביעה כייצוגית

המשיבות 1- 3 (להלן ביחד : "עלית") מתכבדות בזאת להגיש לבית המשפט את תשובתן לבקשה לאשר את התובענה שהוגשה בת.א. 1426/06, כתובענה ייצוגית ("התביעה", "הבקשה לאישור"). מן הטעמים שלהלן, יתבקש בית המשפט הנכבד לדחות את הבקשה, ולהשית על המבקשים את ההוצאות שנגרמו לעלית לרבות שכר טרחת עו"ד ומע"מ כדין.

ואלה הם נימוקי התשובה:

א. מבוא
הנתבעות יראו  להלן כי התובענה נשוא תגובה זאת היא תובענה מופרכת על פניה,  ללא שמץ של ביסוס עובדתי או מדעי, או אפילו ניסיון להציג ביסוס כאמור, ואין מנוס מן המסקנה כי היא הוגשה ממניעים אופורטוניסטיים תוך ניסיון פסול להשתמש בכלי של התובענה הייצוגית על מנת להתעשר על חשבונן של הנתבעות. גרוע מכך- ניסיון פסול זה נעשה בעיקר על חשבונו של ציבור הצליאק, שהתובעים מתיימרים לייצג אותו, תוך התעלמות מהנזק הוודאי שיגרם דווקא לציבור זה.  

כל שטוענים התובעים הוא שהוטעו על-ידי עלית משרכשו את המוצרים הכשרים לפסח "בהסתמך על כך שמדובר במוצרים נטולי גלוטן" (סעיף 5 לכתב התביעה) וזאת לא חלילה משום שהוצגו או סומנו ככאלה, אלא "בהיותם דברי מאפה כשרים לפסח"!

התובעים אינם מציינים מהו תאריך הרכישה המדויק, מהו מקום הרכישה, וכמובן שאינם מצרפים קבלה. יתר על כן, לתביעה לא צורפה כל ראיה לכאורה על הימצאות רמות גלוטן גבוהות במוצרים שרכשו התובעים, או מוצרים כדוגמתם, וזאת כדי לבסס ולו לכאורה טענה של נזק או הטעייה! לתביעה אף לא צורפה חוות דעת רפואית או אחרת, לביסוס הטענות הנטענות בעלמא, והאמורות לבסס תביעה של לא פחות מ- 375,000,000 ₪! 

נדמה, שאין מנוס מן המסקנה, כי "הראיה" היחידה שיש בידי התובעים היא המודעה שפרסמה עלית, וברור שאין בה ולו בדל מן הנדרש מתובעים בתובענה יצוגית.

ומדוע סימון מוצר כמוצר כשר לפסח כולל בחובו לכאורה את ההכרזה עליו כ"נטול גלוטן"? יאמר מייד -אין שום קשר בין הדברים ובכל מקרה, התובעים אף לא מצאו לנכון ולנסות ולהסביר מדוע הסימון של מוצר כ"כשר לפסח" מצביע עליו כעל מוצר נטול גלוטן. 

האמת נמצאת  במקום אחר – עלית, מתוך זהירות יתר ומתוך התחשבות, פרסמה מודעה בעיתונים ובה הודיעה לציבור הצליאק כי ייתכן שיש שאריות גלוטן במוצריה הכשרים לפסח.
על סמך מודעה זו ובגינה, הוגשה תביעה זאת, ללמדך שהגינות, שקיפות מלאה וחלוקת מידע עם ציבור הצרכנים זוכים ל"תגמול" בתביעה – חסרת יסוד - של מאות מיליוני ₪.



אך ראשון, ראשון, ואחרון אחרון;


1. מחלת הצליאק היא תסמונת מולדת שהלוקים בה עשויים לפתח תסמינים שונים הקשורים במערכת העיכול כתוצאה מצריכת חלבון חיטה הקרוי גלוטן. הגם שמידת הרגישות של החולים במחלה שונה ביותר מחולה לחולה, כל המחקרים והמידע שנאסף בנושא מצביעים על כך שאפילו הרגישים ביותר מבין חולי הצליאק יכולים, ובפועל צורכים, כמויות קטנות של גלוטן על בסיס יומי מבלי לסבול נזקים כלשהם עקב כך. עם זאת, וכדי לצרוך כמויות קטנות בלבד של גלוטן, מרכיבים לעצמם חולי הצליאק דיאטה הכוללת כמה שפחות מוצרים המכילים חלבון חיטה זה. אי הקפדה על הדיאטה, קרי צריכת כמויות גדולות של גלוטן על פני תקופה ממושכת היא שיכולה להוביל לנזקים בריאותיים חמורים בטווח הארוך.
2. קיימת תעשיה של מוצרי מזון המיועדים לחולי צליאק והמסומנים ככאלה על פי חוק –  קרי מסומנים כ"ללא גלוטן". אלא שמוצרי עלית הכשרים לפסח נשוא התביעה מלכתחילה אינם מיועדים לחולי צליאק, ולמרות שחלקם מיוצרים מרכיבים שאין בהם גלוטן, כמו חטיפים רבים אחרים בשוק, אזי אין הם מסומנים כמוצרים שאינם מכילים גלוטן. 

3. רוב מוצרי המאפה הכשרים לפסח מיוצרים מקמח תפוחי אדמה ולא מקמח רגיל (חיטה), ועל כן אינם מכילים מקור ידוע של גלוטן – קמח חיטה - וזאת, בניגוד לאותם מוצרים המיוצרים על ידי עלית במשך השנה.
4. כבר מאז פסח דאשתקד (אפריל 2005) השיבה עלית לפניית עמותת הצליאק, הגוף היחיד המייצג את אלפי חולי הצליאק בישראל החברים בו כקבוצה, (להלן: "העמותה"), והסבירה לה כי לא תוכל להמליץ על מוצרי ה"כשר לפסח" העשויים מתחליפי קמח חיטה (להלן: "כשל"פ"), כמתאימים לחולי צליאק, מאחר ויתכן שהם מכילים כמויות קטנות של גלוטן שמקורו אינו ברכיבי המוצרים עצמם אלא ברחף שעלול היה להגיע מקווי יצור שכנים.  עלית לא חזרה בה מעמדתה זו, למרות פניות חוזרות של העמותה, גם בשל תוצאות בדיקות חיצוניות להימצאות גלוטן שעיקרן יפורט בהמשך.
5. לקראת פסח 2006, שבה וביקשה עמותת הצליאק מעלית כי תמליץ על מוצרי הכשל"פ כמיועדים לחולי צליאק, אולם  עלית התמידה בסירובה. 

העמותה המשיכה בפניותיה, ואף הודיעה  לעלית כי חולי צליאק רבים רוכשים את מוצרי הכשל"פ למרות סירובה של עלית להמליץ עליהם כאמור. 
6. לכן, לפנים משורת הדין ומחמת הזהירות המונעת בלבד, ואף בטרם היה סיפק בידה לבדוק האם באמת המוצרים מכילים גלוטן ברמה שעלולה להזיק לחולי הצליאק, הבהירה עלית לציבור הצליאק באמצעות פרסום נרחב בעיתונות ובאינטרנט כי מוצרי הכשל"פ יוצרו בסביבת יצור שבה עלול להיות גלוטן, ועל כן המוצרים אינם מיועדים לציבור חולי הצליאק.
7. בהודעה, ובהתאם למדיניות שירות הלקוחות הכללית והקבועה של עלית, הציעה עלית החזר כספי מלא לכל חולי הצליאק שרכשו מוצרי כשל"פ ואף הסכימה, לבקשת עמותת הצליאק, ויצאה במבצע יצור מיוחד של מספר מוצרים שיועדו במיוחד לציבור החולים. המוצרים נבדקו בהתאם ואושר כי אינם מכילים גלוטן, והופצו בנקודות מכירה מיוחדות. למרות שטרם התברר כלל האם מוצרי הכשל"פ נצרכו על ידי חולי צליאק והאם היה בהם יסוד כלשהו לחשש, ומתוך גישתה הקהילתית של עלית, הקשובה לצרכיהם של קהלים שונים בציבור, פתחה עלית את אחד ממפעליה במהלך חופשת החג לשם ייצור מיוחד זה.יצור זה עלה לעלית כסף רב, והוא נעשה כמחווה של רצון טוב למען קהיליית חולי הצליאק, וכאמור לפי בקשת הגוף המייצג את ציבור הצליאק - העמותה. 

8. אין כל ספק, כי תביעה זו שהונחה לפתחה של עלית, באה לעולם אך ורק בשל (או בעקבות) התנהגותה הזהירה, האחראית והמתחשבת של עלית, אשר בחרה להזהיר את החולים שנמסר לה כי רוכשים את מוצריה, הגם שלא יועדו לציבור זה. עניין זה ברור היום ובדיעבד שבעתיים, נוכח הבדיקות המקיפות, המחקרים וחוות הדעת שקיבלה עלית, והמצורפים לתגובה זו, אשר מהם עולה הן כי ספק בכלל אם היה רחף גלוטן למוצרים, ואין ספק כי אפילו היה רחף כאמור, אזי במועדים ובהיקפים שבהם מדובר, לא יכול היה שיעור מזערי של גלוטן, כמו השיעור שנתגלה, לגרום נזק כלשהו או חשש למי מציבור הצליאק ו/או להורי הילדים החולים במחלה.   
9. עתה, ורק בגלל הפרסום בעיתונים,  מבקשים התובעים, שהם או ילדיהם לא חשו ולו במחוש הקל ביותר, מבית המשפט הנכבד לאשר הגשת תביעה ייצוגית כנגד עלית.

בשתיקתם מודים התובעים, כי לא התגלו אצל ילדיהם סימפטומים כלשהם של רמות יתר של גלוטן, וזאת למרות שהם טוענים שילדיהם בני ה- 4 וה- 10 צרכו את כל ממתקי עלית שרכשו לטענתם, כאשר אף רכישה זו אינה מגובה בקבלה כלשהי! כלומר, ובהנחה שהמוצרים נרכשו כנטען, צרכו הילדים 16 חבילות ממתקים בתוך פרק הזמן הקצר של שבועיים ימים לכל היותר, כלומר 230 גרם ממתקים לילד ליום ! ולסבר את האוזן – יותר מחבילת וופלים אחת לילד ביום!!!

10. בתגובה שלהלן תראה עלית, שהתובעים וילדיהם לא הוטעו ולא ניזוקו, ומשכך תביעתם בראש ובראשונה אינם מגלה עילה אישית. בנוסף תראה עלית, כי אין התביעה דנן מתאימה להידון כתביעה כייצוגית, גם משום שאינה עומדת בתנאים שנקבעו בחוק התובענות הייצוגיות תשס"ו 2006 (להלן: "חוק התובענות הייצוגיות"), ובפרט משום שהיא ללא כל עוררין נוגדת את האינטרס של הקבוצה עצמה, ומשום כך לא הוגשה (וככל הנראה אף לא זכתה לגיבוי) על ידי הגוף המייצג את ציבור הצליאק - העמותה. וראה בדיוק לעניין קריטי זה, ע"א 3074/03 מתן בן דרור נ' קואופ ירושלים, תק-על 2005(3), 1039 ,עמ' 1041.", אשר שם דחה בית המשפט ערעור על סירוב בית המשפט המחוזי לאשר תובענה כיצוגית, בין היתר משום ש" לא נוכל שלא לתהות: האם אכן נדרש ציבור החברים לייצוגו של המבקש?... המערער לא ניסה אפוא כלל לשכנע את המשיבה..., קרא: הציבור אותו מבקש הוא לייצג - ללכת בדרכו". 

11. עלית תעמוד על כך שבהתאם לדברים שנקבעו בבית משפט נכבד זה אך לאחרונה, תידחה בקשה אופורטוניסטית, קנטרנית ונחפזת זו תוך חיוב התובעים בהוצאות ריאליות ואף מרתיעות . 

12. בניגוד לתובעים, כל טענותיה של עלית מגובות היטב בחוות דעת של מומחים בעלי שם עולמי למחלת הצליאק ולאלרגיות מזון ובתצהירי מנהליה.  חוות הדעת, של פרופ' יורם בוינובר, מומחה למחלת הצליאק ומנהל מחלקת ילדים בבי"ח תל-השומר (בית החולים לילדים ע"ש אדמונד ספרא)  ושל פרופ' ר.ס. טיילור, פרופסור למדעי וטכנולוגיית מזון באוניברסיטת נברסקה, ומנהל המכון לחק אלרגיות מזון באוניברסיטה זאת מצורפות לתגובה זאת כחלק בלתי נפרד ממנה, ומסומנות א' ו- ב'.  כמו-כן מצורפים לתגובה זו תצהירים של מר שאול שלח, מנכ"ל עלית ממתקים בע"מ, והגב' ליאורה שושני, מנהלת בקרת האיכות של המפעל, ומסומנים ג' ו- ד'.

ב. המסגרת הנורמטיבית: הזהירות הנדרשת בבחינת בקשה לאישור תובענה כייצוגית ונטל ההוכחה המוטל על התובעים:  
13. נוכח מבול התביעות היצוגיות המוגשות בעת האחרונה, לאחר שחוק התובענות היצוגיות נכנס לתוקפו, חשוב במיוחד שלא לשכוח, ולא "לדלג" על מושכלות ראשונים בבחינתה המקדמית של בקשה לאישור תובענה יצוגית; מפסיקה עדכנית של בית המשפט נכבד זה עולה, כי ההלכות המשפטיות הנוהגות, והמחייבות משנה זהירות באישורה של תביעה כייצוגית, נשארו בתוקפן גם לאחר חקיקת חוק התובענות הייצוגיות.  ר' בש"א (ת"א) 7376/06 אורן שפייזר נ' ערוצי זהב (מאגר נבו, להלן: "עניין ערוצי זהב").   
14. את העיקרון המנחה לסוגיית בחינת התובענה הייצוגית ניתן למצוא בדברי כבוד הנשיא ברק בפרשת טצת בעמוד 785-786, שם נאמר כי כללי בחינת הבקשה נועדו "להגן מפני ניצולה לרעה של התובענה הייצוגית. הם כוללים אפוא בחובם איזון בין הסיכויים לסיכונים" רע"א 4474/97 טצת ואח' נ' זילברשץ ואח', פ"ד נד (2) 577). זאת בשל הסכנות הטמונות בה, סכנות אשר מומחשות היטב בבקשה דנן:
1. פגיעה ביחידי הקבוצה, בנתבעים  ובמשק כולו.
2. פגיעה ביחיד שכלל לא ידע עליה (או אינו מעוניין בה). 
3. סכנה מתביעה המוגשת ממניעים פסולים, כגון סחיטה. 
15. דומה כי התביעה הזאת ממחישה היטב את כל השלילה העלולה לבוא לידי ביטוי בהליך התובענה הייצוגית. כפי שהעיר בית המשפט הנכבד בעניין ערוצי זהב: 

"מדובר אמנם במכשיר משפטי בעל חשיבות רבה, אשר תופס בשנים האחרונות מקום מרכזי יותר ויותר בחיי המשק בישראל. ברם, על אף כל היתרונות העשויים לצמוח מהפעלת הליך התובענה הייצוגית, הרי שכאשר הוא הופך לכלי משחק בידיהם של תובעים בלתי ראויים המגישים תביעות סרק אשר בינן ובין המטרות לשמן נועד ההליך אין ולא כלום - מדובר בעשיית שימוש לרעה בהליך האמור, והנזק עולה בהרבה על התועלת. "
16. על פי החוק החדש, התובעים צריכים לעבור שלוש משוכות:

1. הצגת תשתית ראייתית ומשפטית משכנעת לקיומה של עילת תביעה אישית.

2. עמידה בארבעת  התנאים לאישור הקבוצה הקבועים בסעיף 8 לחוק (משותפות, הולמות, תום לב וכו'..).
3. העדר שיקולים נוספים (פגיעה בחברה המספקת שירות ציבורי) שלא לאשר את התביעה כייצוגית (סעיף 8ב)

17. כבר בטרם תחיקת חוק התובענות הייצוגיות, היה  על התובע הייצוגי הפוטנציאלי לעבור את שני השלבים הראשונים בטרם תתברר תביעתו על דרך של תובענה ייצוגית. ראשית - עליו לשכנע את בית המשפט, כי יש בידו עילה אשר בשלה הוא יכול לתבוע בשמו, כלומר - עילה אישית. שנית – לאחר ששכנע את בית המשפט כי יש בידו העילה האמורה, עליו לשכנע את בית המשפט כי הוא עומד בכל התנאים המפורטים לאישורה כייצוגית (ר' עניין ע"א 2967/95 מגן וקשת נ' טמפו תעשיות בירה בע"מ, פ"ד נא(2) 312). 
18. רף השכנוע אינו כמבחן המקובל בתביעות "רגילות" לבחינת שאלת קיומה של עילה (דהיינו האם התובע יהא זכאי לסעד המבוקש על ידו בהנחה שיוכחו כל העובדות הנטענות בכתב התביעה), אלא עליו "לשכנע את בית המשפט במידת הסבירות הראויה, ולא על פי האמור בכתב התביעה בלבד, כי הוא ממלא לכאורה אחר כל דרישות (הסעיף)" (מגן וקשת בע"מ נ' טמפו לעיל). באותו עניין הסבירה כב' השופטת שטרסברג כהן כי: "הסתפקות במילים הכתובות בתובענה ללא בדיקת ממשותן אינה מאפשרת לקבל החלטה מושכלת". 
19. דרישה זו שהתובע ישכנע במידת סבירות ראויה מתייחסת לכל רכיבי עילת התביעה שהוא תובע מכוחה, לרבות  כי נגרם לו נזק אישי  (פרשת מגן וקשת וכן רע"א 6567/97 בזק נ' עזבון המנוח אליהו גת,  ורע"א 4474/97 טצת נ' זילברשץ, פ"ד נד( ):
"... בית המשפט נדרש לבחון את התשתית הראייתית הלכאורית שהובאה על ידי בעלי הדין. במסגרת בחינה זו על בית המשפט ליתן דעתו גם לטענות ההגנה שהועלו במסגרת הדיון בבקשה לאישור התובענה כייצוגית, ואל לו לעצום את עיניו ולהתעלם מטענות כאלו במידה ויש בהן כדי לכרסם באופן ממשי בסיכויי ההצלחה של התובעים". 
20. על פי המבחן שנקבע בעניין מגן וקשת, לא יכול להיות ספק בכך שהתובעים אינם מראים, לא במידת הסבירות הראויה ולא בכלל, את קיומה של עילת תביעה אישית, הן מאחר שהם אינם עומדים אפילו בנטל הראייתי הראשוני של הוכחת רכישת המוצרים ואכילתם, אינם עומדים בנטל השכנוע הכבד המוטל עליהם בדבר הוכחת קיומה של הטעיה, ובמיוחד מאחר שאינם טוענים ובוודאי אינם מוכיחים, ולו לכאורה, כי נגרם נזק כלשהו.
21. דרישת העילה האישית באה לידי ביטוי בהוראת סעיף 3 (א) לחוק תובענות ייצוגיות, הקובע:  

"אלה רשאים להגיש לבית המשפט בקשה לאישור תובענה ייצוגית כמפורט להלן:

(1)
אדם שיש לו עילה בתביעה או בעניין כאמור בסעיף 3 (א), המעוררת שאלות מהותיות של עובדה או משפט המשותפות לכלל החברים הנמנים עם קבוצת בני אדם – בשם אותה קבוצה."
 

22. כך יוצא שגם על פי חוק התובענות (ר' עניין דויטש נ' ישראכארט) "טרם שיורשה תובע פלוני לצרף לתביעתו קבוצת יחידים אלמוניים שסבלו מפגיעה בעלת אופי דומה לפגיעה שלה הוא טוען, עליו לשכנע את בית המשפט במידת הסבירות הראויה, הן מן הבחינה המשפטית והן מן הבחינה הראייתית, כי אמנם קמה לו לכאורה עילת תביעה אישית בגין הפגיעה הנטענת. הפועל היוצא מכך הוא שכבר בשלב הדיון בבקשה לאישור התובענה כתובענה ייצוגית, נדרש בית המשפט לבחון לגופה את התשתית הראייתית והמשפטית המונחת לפניו על מנת שיוכל להעריך כראוי את סיכויי התובע להוכיח את טענותיו במהלך המשפט [רע"א 8851/02 ישראכרט בע"מ נ' יצחק שלומוביץ, פ"ד נט (3) 422 (2004), בעמ' 429

 

ויפים לעניין זה דברי כב' השופט א' רובינשטיין: 

 "תביעה ייצוגית היא מנוף הטעון בסיס ארכימדי, שאם לא כן תלויה התביעה הייצוגית על בלימה." [ע"א 3955/04 עו"ד אריה רייזל נ' בנק לאומי לישראל בע"מ ואח', תק-על 2005(3) 58, 62  (2005), להלן: "עניין רייזל"].
 

23. כאמור לעיל, אף אם עבר התובע את משוכת העילה האישית, עדיין אין זה תנאי מספיק לשם אישורה של התובענה כייצוגית. סעיף 8 (א) לחוק תובענות ייצוגיות מונה ארבעה תנאים מצטברים, הנוגעים להתאמתה של התביעה המסוימת להתברר בדרך של תובענה ייצוגית, ורק בהתקיימם של תנאים אלה רשאי בית המשפט לאשר תובענה כייצוגית: 

"(1)
התובענה מעוררת שאלות מהותיות של עובדה או משפט המשותפות לכלל חברי הקבוצה, ויש אפשרות סבירה שהן יוכרעו בתובענה לטובת הקבוצה;
 (2)
תובענה ייצוגית היא הדרך היעילה וההוגנת להכרעה במחלוקת בנסיבות הענין;
(3) קיים יסוד סביר להניח כי ענינם של כלל חברי הקבוצה ייוצג וינוהל בדרך הולמת; הנתבע לא רשאי לערער או לבקש לערער על החלטה בענין זה;
(4)  קיים יסוד סביר להניח כי עניינם של כלל חברי הקבוצה ייוצג וינוהל בתום לב."
 
24. בנוסף, קובע חוק התובענות היצוגיות כי אפילו בהתקיים התנאים המצטברים וקיומה של עילת תביעה אישית לתובע, אין חובה על בית המשפט לאשר ניהול תובענה בדרך של תובענה ייצוגית, והחוק מתיר לבית המשפט לשקול שיקולים נוספים, מעבר לסכסוך המסוים שלפניו, בבואו להכריע בבקשת האישור (ראו, למשל סעיף 8 (ב) לחוק תובענות ייצוגיות).
25. להלן תראה עלית אחד לאחד, כי נסיבות המקרה דנן, והתובעים דנן, אינם מקיימים את הדרישות המקדמיות של החוק, באופן שלא ניתן לאשר את התביעה כתובענה יצוגית, ובחינה של תביעתם האישית בעיניים של תביעה רגילה, כלומר עיניים פחות מחמירות, אף היא הייתה מעלה את המסקנה שדין התביעה להידחות על הסף.

ג. רקע עובדתי בתמצית
ג.1.
מחלת הצליאק
26. מחלת הצליאק מוגדרת כרגישות-יתר לצריכת מזון המכיל גלוטן. גלוטן הוא חלבון הנמצא במוצרי קמח, שעורה ושיפון. הסימפטומים המתעוררים בקרב אלה הרגישים לגלוטן מתגלים החל מ-6 עד 24 שעות לאחר הצריכה, והתגובה עוברת תוך זמן קצר. רק במקרים של חשיפה גבוהה וממושכת, קיימות תגובות לוואי העלולות להגיע לכדי כאבי בטן, בחילה, שלשולים וכאבי ראש.


ג.2 שיטת בדיקה למדידה כמות הגלוטן במזון. 
27. קיימות ערכות שונות למדידת רמות גלוטן במזון (הבדיקות האימונולוגיות קרויות בשם המשותף ELISA, Ciclitria et al., 2005), אולם יש להתאים את סוג הערכה לסוג המזונות הנבדקים, כיוון שתיתכן ערכה הבודקת מחד רק חלק מהנוגדנים המעוררים סימפטומים ו/או הפוסלת מאידך מזונות שאינם מעוררים סימפטומים. כיום מוצעת ערכה חדשה של  Valdez et al. (2003)הבודקת נוגדנים לשלושת מקורות הגלוטן העיקריים (חיטה, שעורה ושיפון). 
28. ידוע בתעשיית המזון, כי הבדיקות לגילוי גלוטן במזון אינן אחידות ואינן מניבות תוצאות מדוייקות ו/או עקביות, וכי הדרך המומלצת היא להימנע מהגעה למסקנות אלא לאחר ביצוע בדיקות חוזרות ונשנות של מספר דגימות מאותו מוצר בעזרת אותה שיטת בדיקה. שינוי שיטת הבדיקה יכול לגרום לעיוות מוחלט של התוצאות ולשוני משמעותי ביותר בתוצאות המתקבלות.  
29. בדיקת רמות הגלוטן במוצרים, מייקרת מאוד את המוצר, המיועד לציבור הרחב (במקרה זה - שומרי הכשרות בפסח,  ולא לחולי הצליאק). רק במוצרים שמצויין עליהם כי הם מיועדים לצריכת חולי הצליאק, יש לערוך בדיקות לשלילת הימצאות גלוטן. 

ג.3 הטיפול במחלת הצליאק: דיאטת הימנעות
30. הטיפול הנהוג במחלת הצליאק הוא דיאטת הימנעות ממוצרים מכילי גלוטן (חיטה, שעורה ושיפון). ואולם, אין בנמצא דיאטה שבה ניתן להימנע לחלוטין מצריכת מוצרים מכילי גלוטן, וגם אין צורך בכך. גם חולים שאמורים להיות בדיאטה דלת גלוטן יכולים, ואף בפועל נחשפים לרמות מסוימות של החלבון ללא כל תוצאות שליליות. 

31. עצם המושג של "דיאטה ללא גלוטן" אינו מתייחס לדיאטה נטולת כל גלוטן או אפילו למעידה קצרת-טווח של אכילת רמה גבוהה של גלוטן. "דיאטה ללא גלוטן" מתייחסת להימנעות ארוכת טווח מאכילת מוצרים העשויים מרכיבים המכילים רמות גבוהות של גלוטן, כמו קמח חיטה/שעורה או שיפון, כמו לחם, פסטה, בורקסים וכד'.
32. חולי הצליאק יודעים, כי מרבית מוצרי המזון אינם מסומנים כמוצרים שאינם מכילים גלוטן. לפיכך, באופן בסיסי מורכבת הדיאטה של חולה הצליאק ממוצרים שמרכיביהם אינם מכילים גלוטן (אורז, בשר, פירות וירקות, ביצים, שוקולד, חטיפים מקמח תפו"א וכיוב"א) וממוצרים שרכיביהם מכילים גלוטן, אולם יוצרו מתחליפים מיוחדים (כגון פסטה ללא גלוטן).   
ג.4. תהליך הייצור
33. מוצרים המיועדים ייחודית עבור חולי צליאק מיוצרים בתנאי ייצור מיוחדים ויקרים, בהם המפעל מושבת מפעילות רגילה, קווי הייצור עוברים ניקוי מיוחד, ומתבצעות בדיקות יקרות כדי לוודא לא רק שמרכיבי המוצר עצמו הינם ללא גלוטן, אלא לשלול הימצאותו של רחף, הידוע כקרוס קונטמינציה. המושג קרוס קונטמינציה (cross contamination) (להלן: "CC”) מתייחס למוצרים שבמהלך תהליך הייצור באו במגע עם גורמים זרים שיתכן וחדרו אליהם. CC מתרחשת במסגרת פסי יצור קרובים של מפעלים גדולים המתפקדים באופן שוטף או שיירים מייצור קודם באותו קו או מאמצעי ייצור משותפים.
ג.5 השתלשלות המקרה:
34. מוצרי המאפה של עלית הכשרים לפסח נשוא תביעה זו יוצרו, בשנת 2006 כבכל השנים הקודמות, מרכיבים שאינם מכילים גלוטן (קמח תפוחי אדמה במקום קמח חיטה)  . עם זאת, המוצרים הכשרים לפסח אינם מיוצרים עבור קהילת חולי הצליאק, ואף לא מצויין עליהם כי אינם מכילים גלוטן. 
35. עלית הייתה מודעת לבעיה של רחף גלוטן (CC) במפעלה בנצרת החל משנת 2005, שבמהלכה הוספו למפעל שני קווי יצור של מוצרים המכילים גלוטן. בהתאם לכך, ומאחר שהייתה מודעת לאפשרות הנ"ל, סירבה עלית מאז 2005 להמליץ על המוצרים לצריכה בטוחה של חולי צליאק, והיא הבהירה עמדתה זאת לעמותת חולי הצליאק בישראל כבר בפסח 2005. עלית עמדה על דעתה זו והשיבה בשלילה לבקשותיה החוזרות והנשנות של העמותה להוסיף את המוצרים הכשל"פ נשוא התביעה לרשימת המזונות המותרים לחולי הצליאק.
36. זה המקום להדגיש, כי אין יחס חד-חד ערכי בין כשרות לפסח לבין תכולת גלוטן במזון. חולי הצליאק מודעים לכך ועל כן אינם מסתפקים בכתובית של "כשר לפסח" על המזון כתעודת הכשר לאכילת המזונות, אלא עמותת חולי הצליאק פונה אל יצרני המזון בבקשה לאשר מה מתוך מזונות הכשל"פ אכן אינו מכיל גלוטן וראוי לאכילתם. 
37. הטענה הקונקרטית לגבי האופציה להתרחשות CC במוצרים המיוצרים במפעל עלית בנצרת ששווקו במארס 2006 נודעה לעלית עם קבלת הודעה ממפעל אירופאי בשם "גלוטאנו", המוכר ממתקים המיועדים לצריכה ייחודית של חולי צליאק, והמיוצרים במפעל עלית תחת המותג של "גלוטאנו". 
38. מוצרי המאפה המיועדים ליצוא לגלוטאנו, שרק לגביהם מתחייבת עלית שהם נטולי גלוטן (שלא כמוצרים הכשרים לפסח נשוא תביעה זאת) מיוצרים בסדרות ייצור מיוחדות, תוך הפסקת פעילות קווי יצור שכנים ובתנאי ייצור מיוחדים, וכן עוברים בדיקות מיוחדות לגילוי גלוטן במפעל גלוטאנו באיטליה ובדיקות מדגמיות גם במעבדה חיצונית בארץ. מוצרים אלו בלבד מסומנים על גבי אריזותיהם  כ"ללא גלוטן".

39. במהלך בדיקות שגרתיות המבוצעות כאמור בגלוטאנו, התברר – לטענת גלוטאנו – כי נמצאו ממתקים שבהם רמות של גלוטן הגבוהות מהמותר באיטליה עבור מוצרים המסומנים כמוצרים נטולי גלוטן.  
40. כאן המקום לציין, כי איטליה היא בעלת התקן המחמיר ביותר באירופה ובארה"ב בהתייחס לשיעור הגלוטן המותר במוצרים (פחות מ- 20 חלקים למיליון, ובלע"ז – PPM), בעוד שבארצות אירופה האחרות ובארה"ב התקן הוא בהתאם לקודקס האלמנטרי, כלומר פחות מ- 200 חלקים למיליון. 

41. למרות זאת הודיעה גלוטאנו, שכאמור מוכרת את המוצרים אך ורק לחולי צליאק, כי אינה מחזירה את המוצרים לעלית, כי אם מבצעת בהם בדיקות נוספות. זאת מאחר שהכירה בכך שאין די בבדיקות הבודדות שביצעה כדי לבסס את הימצאותן של רמות גלוטן חריגות במוצרים. 

42. גלוטאנו שיווקה חלק ניכר מהמוצרים לשוק האירופאי, בעיקר לאנגליה, שבו הדרישה אינה מחמירה כבאיטליה , ולא יכולה הייתה לעשות שימוש אך ורק בממתקים שיועדו לאיטליה, וזאת מחמת זאת שאריזתם הייתה באיטלקית והם יועדו ספציפית לשוק האיטלקי, שבו כאמור הדרישה היא המחמירה ביותר.  אלמלא העלות הכספית של החלפת האריזות, ניתן היה לשווק את כל המוצרים כנטולי גלוטן בארצות אחרות הנוהגות על-פי הקודקס האלימנטרי. 
43. כאמור לעיל, עלית הודיעה כבר בפסח 2005 (דהיינו שנה שלמה לפני ארוע התביעה) לעו"ד רקפת שפר, יו"ר עמותת הצליאק, הגוף היחיד המאגד את חולי הצליאק בישראל, כי לא תוכל להיענות לבקשתה של העמותה, ולהעביר אליה רשימה של מוצרים שאינם מכילים גלוטן, כפי שעשתה מספר פעמים בעבר, בשנים בהן ידעה כי אין כל סיכוי לקיום CC. 
44. עלית הבהירה באופן חד משמעי לעמותה כי אינה יכולה להתחייב בפני חולי הצליאק כי המוצרים הכשרים לפסח 2005 ו-2006 הם מוצרים נטולי גלוטן ולפיכך אינה מעבירה רשימה כזאת לעמותה. 
45. ביום ראשון, 26/3/06, טלפן מנכ"ל עלית ממתקים לעו"ד רקפת שפר, יו"ר עמותת חולי הצליאק, וביקשה לשוב ולמסור לה, בעקבות פניותיה הרבות של העמותה, שעלית לא תוכל להתחייב גם השנה על כך שהמוצרים ניתנים לצריכה על-ידי חולי צליאק.
46. יו"ר העמותה מיאנה להשלים עם עמדתה זאת של עלית, וביקשה לקיים פגישה עם המנכ"ל.  
47. מתוך התחשבות בצורכי קהילת הצליאק, ניאותה עלית  לקיים את הפגישה עם יו"ר העמותה ביום 29.3.06.

48. במהלך הפגישה חזרה עלית על עמדתה, אשר כאמור הייתה ידועה לעמותה זה יותר משנה קודם לכן, ולפיה – עם כל הצער שבדבר – אין עלית יכולה להתחייב ולהצהיר על מוצריה שהם נקיים מגלוטן וכי הם מתאימים לפיכך לחולי הצליאק.  הובהר לעו"ד רקפת שפר, כי הדבר נובע מהאפשרות של CC  וזאת במיוחד משום שנמסר לעלית שבבדיקה שנערכה על-ידי גוף אחר (גלוטאנו), נמצאו שרידי גלוטן במוצרים המיוצרים על-ידי עלית.
49. עוד נאמר ליו"ר העמותה, וזאת בעקבות דבריה ולפיהם חולי הצליאק ממשיכים לרכוש את המוצרים הכשרים לפסח שרכיביהם אינם מכילים גלוטן, שעלית תפרסם הודעה לעיתונות האומרת שמוצרי המאפה הכשרים לפסח עלולים להכיל כמויות מזעריות של גלוטן, ולפיכך חולי הצליאק מתבקשים להימנע מצריכתם. הומלץ לעמותה להודיע אף היא לחבריה כי רכיבי המתכון של מוצרי הכשל"פ אמנם אינם מכילים גלוטן, ואולם ייתכן שכתוצאה מרחף מכילים המוצרים שאריות של גלוטן. 
50. ככל הידוע לעלית, ההודעה יצאה בדוא"ל לחברי העמותה  עוד באותו היום, קרי, ביום 29.3.06.
51. במהלך הפגישה שנערכה בעלית, הדגישה עו"ד שפר כי מבחינת הקהילה שהיא מייצגת, סימון המוצרים ככאלו שעלולים להכיל גלוטן, יהיה בבחינת אסון, שאז לא יוכלו החולים לרכוש שום מוצר. דעתה של העמותה הייתה כי הפעלת לחץ על יצרני המזון לגבי תנאי סימון המזון תפעל לרעת הקבוצה של חולי הצליאק, תוך פגיעה באינטרס הקמעונאי החשוב ביותר שלהם; דהיינו, תגרום לכך שכל חברות המזון, שציבור חולי הצליאק בארץ אינו גדול דיו כדי להוות קבוצה שיש לה חשיבות מסחרית עבורן, יעדיפו משיקולי נוחות וחשש מתביעות משפטיות לציין על גבי כל המוצרים, ללא אבחנה או בדיקה, כי הם עלולים להכיל גלוטן, ובכך ימנעו אמנם תביעות משפטיות, אך יצמצמו באופן משמעותי את אפשרויות התזונה של חולי הצליאק. 
52. ביום 31.3.06 פרסמה עלית את המודעה המיועדת לחולי הצליאק בעיתונים היומיים, וזאת למרות, שכאמור, המוצרים יוצרו ממרכיבים שאינם מכילים גלוטן, והגם שעל גבי המוצרים לא צוין כי הם "ללא גלוטן", ולפיכך עצם רכישתם הייתה על אחריות הרוכש בלבד.
53. החלטתה של עלית לצאת עם ההודעה לעיתונים נבעה אך ורק בשל היכרותה רבת השנים עם ציבור חולי הצליאק והמידע שקיבלה מעמותת הצליאק ולפיו ציבור החולים נוהג להמשיך ולרכוש את מוצריה הכשרים לפסח המיוצרים מקמח תפוחי-אדמה, וזאת למרות שמאז שנת 2005 עלית מסרבת להמליץ על מוצרים אלה כמומלצים לצריכת קהילת חולי הצליאק.
54. הגם שלא מוטלת עליה כל חובה משפטית לעשות כן, החליטה עלית לפעול לפי עיקרון הזהירות המונעת ובתום לב מובהק, ולהודיע לציבור חולי הצליאק כי קיים חשש שהמוצרים עלולים להכיל שרידי גלוטן.
55. עוד החליטה הנהלת עלית במקרה זה, כמופיע במודעה, כמחווה של רצון טוב וכחלק ממדיניות שירות הלקוחות הכללית של החברה אף בלא כל קשר לעניין נשוא התביעה, לתת ללקוחות שיפנו אליה תווי קנייה מעבר לשווי הרכישה. עלית עשתה כן בלא שבדקה בציציותיהם של מי שהתקשרו אליה, וכל אחד מהפונים קיבל תווי קנייה בשווי של כ- 350 ₪.  בסך הכל פנו לעלית כ- 200 לקוחות, שקיבלו תווי שי כאמור, ואף לא נדרשו להחזיר את המוצרים שקנו לטענתם.
56. בהמשך הדרך ולאחר הגשת התביעה, התבררו לעלית העובדות המפורטות להלן:
1. גלוטאנו עצמה מצאה ששיעורי הגלוטן שנמצאו בחלק מהממתקים שנשלחו אליה אינן מסוכנות לחולי צליאק, והיא המשיכה לשווק את המוצרים הללו.

2. לאחר הגשת התביעה, העבירה עלית מוצרים שונים שעשויים מרכיבים שאינם מכילים גלוטן לבדיקות מחמירות ביותר בעזרת ערכה של חברת ביופארם, שהיא מבין החברות המובילות בעולם בתחום בדיקות המזון, ומצאה רמות גלוטן נמוכות, העומדות בסטנדרטים המותרים ואף נמוכות מהם (ממוצע של 15 הבדיקות שנערכו לדגימות מ-9 מוצרים שונים של "פסק זמן – Big Bite" עמד על ppm111, רמה הנמוכה מהתקנים העולמיים, ואשר הייתה בטוחה לצריכה בהתחשב בכמויות הממתקים, שנטען ושסביר שילדי התובעים צרכו (פחות מ- 30 מ"ג גלוטן ליום). 

3. התייעצות עם טובי המומחים בארץ ובעולם, כמפורט בחוות הדעת המצורפות לתגובתה של עלית, העלתה כי בכל מקרה אין כל חשש למצבם הרפואי של צרכני הממתקים הכשרים לפסח משאלו לא הכילו רמות גבוהות של גלוטן בכלל, ואפילו לו הכילו, אזי נצרכו בתקופה קצרה ביותר, שלא היה בה כדי לגרום לנזק פיסי או נפשי או לעורר חשש כלשהו מנזק כזה.

ג.6 המוצרים של עלית לא הכילו גלוטן בשיעור שיכול היה להזיק לחולי צליאק

57. מוצריה הכשרים לפסח של עלית נשוא התביעה אינם מיוצרים ממרכיבים מכילי גלוטן (חיטה, שעורה ושיפון). הדרך היחידה שבה חלבוני גלוטן היו עלולים, אם בכלל, לחדור למוצרים הללו, היא בדרך של CC. 
58. אולם במקרה זה, כמויות הגלוטן שיתכן וחדרו למוצרים היו נמוכות מכדי להשפיע על מצבם הבריאותי או הנפשי של חולי הצליאק בכלל ושל התובעים בפרט. 
קביעה זו מושתתת על המפורט להלן:
1.  ראשית, התובעים אינם מציינים כל סימפטומים או הרעה במצב הילדים. מכאן, שלילדים על פניו לא נגרם כל נזק. ההורים גם לא בדקו את השפעת המזון על הילדים על ידי הבדיקה הסרולוגית של הנוגדנים מסוג EMA, TTGA, או AGA, בדיקת דם (סרום) שכל רופא ילדים או משפחה יכול לבקשם. 
2. שנית, אין בעולם הסכמה על קריטריונים וסטנדרטים אחידים לגבי מהן רמות הגלוטן האסורות באופן אחיד על כל חולי הצליאק, גם משום השוני הרב בסימפטומים הנגרמים לכל חולה המקשה על קביעת אחידות כלשהי ברמות הגלוטן המותרות או האסורות לצריכה. כפי שהוסבר לעיל, הסטנדרטים המוצעים מתייחסים ליחידות של PPM (parts per million) המתייחסות לכמות הגלוטן (במיליגרם) חלקי משקל המזון (בק"ג). הסטנדרטים נעים בין 20ppm (בקרב המחמירים ביותר, איטליה וקנדה) דרך 200ppm שהוא התקן הנהוג ברוב ארצות אירופה וארה"ב, ועד לקביעה של הקודקס האלימנטרי משנת 1981 (Codex Elimentarius), המתייחסת לרמות של 300-500 mg gluten/kg  כבטוחות לצריכה על ידי חולי הצליאק. רמות הגלוטן שנמצאו, כפי שפורט לעיל, אינן עולות על סטנדרטים אלו ועל כן, ולאור הנתונים הללו, נראה שרמת הגלוטן במוצרים של עלית הייתה זעירה ולא מסכנת חולי צליאק. מחקרים מראים שגם צריכה של רמות הגבוהות מהתקנים המחמירים (של 20PPM), ואפילו לאורך זמן, אינן מזיקות לחולי צליאק 
3. שלישית, כמויות הגלוטן שנמצאו (ויש להדגיש שרק חלק קטן מהמוצרים שנבדקו הכילו גלוטן ברמה כשלהי) היו נמוכות מכדי לגרום נזק כלשהו לחולי צליאק. זאת בהתחשב בכך שהסטנדרטים השונים שנקבעו לגבי רמות מותרות של גלוטן אינם מתייחסים לאכילה חד פעמית ו/או אכילה למשך פרק זמן קצר של רמות נמוכות יחסית של גלוטן (אם בכלל), ובמיוחד כאלה שהגיעו בדרך אגבית בתהליך של CC. הסטנדרטים מתייחסים לאכילה יומיומית, מתמשכת, לאורך זמן, של גלוטן, וככאלה הרמות הנקובות בהם (שממילא רוב המוצרים הנדונים אינם עולים עליהן) אינן רלבנטיות למקרה התביעה הזו. 
4. המחקר המוביל היום בתחום, ואשר נערך בפינלנד על-ידי פרופ' קולין ואח',  מוכיח שאכן רמות גבוהות מהסטנדרטים המוצעים הינן בריאות לחלוטין עבור חולי צליאק אפילו בצריכה לאורך זמן. המחקר מצא כי צריכה יומית לאורך זמן של מוצרי גלוטן ברמה של 100PPM, וצריכה של 300 גרם של מוצרי קמח (דהיינו 30mg גלוטן) היא בטוחה לחלוטין!


ד. התביעה אינה מגלה עילה אישית 
המדובר בטענות מופרכות, שבכל מקרה אינן נתמכות בחוו"ד ובראיות הנדרשות ולו לכאורה,  לרבות ראיות בדבר רכישת המוצרים:
59.  המבקשים מבססים את תביעתם על הטענה, ולפיה מטעה עלית את ציבור הצרכנים תוך גרימת "עגמת נפש", "חשש כבד למצב הילדים" כי יתכן ובריאותם של הילדים נפגעה, חשש שהבסיס לו אינו מוסבר בבקשה או בתביעה. עוד טוענים התובעים כי נגרם להם נזק בשווי עלות רכישת המוצרים.
60. למעשה, ניתן כבר עתה לראות כי המדובר בתביעת סרק שכן אף לא אחד מראשי הנזק שלעיל קיים על פניו בעניינם של התובעים:
1. לילדים לא נגרם נזק בריאותי בטווח הקצר – לא נגרמו להם שלשולים הקאות או אף סימפטום אחר המאפיינת צריכת גלוטן. הסיבה לכך ברורה, שהרי המוצרים שהילדים צרכו לא הכילו גלוטן ברמה מסוכנת !!!
2. אין חשש שהילדים ניזוקו בטווח הארוך, שכן נזק כזה הוא תוצאה של חשיפה מתמשכת לגלוטן. במקרה דנן אפילו הייתה חשיפה, אזי בהכרח הייתה זאת חשיפה קצרה שלא יכולה הייתה לגרום נזק כלשהו. 
3. ההורים לא יכולים היו לחשוש לבריאות ילדיהם כפי טענתם, היות ועובר לפרסום המודעה על האפשרות של הימצאות גלוטן במוצרים, כבר צרכו, על-פי טענת ההורים, את כל המוצרים שרכשו והילדים לא חשו ברע! הסימפטומים של צריכת גלוטן בכמות אסורה מופיעים שעות ספורות לאחר הצריכה. הילדים צרכו את המוצרים במשך שבועיים ימים (לטענתם), חשו בטוב, ורק אז פורסמה המודעה שכביכול גרמה להוריהם חשש שבגינו מתבקש הפיצוי.  ואולם להורים כלל לא היו שהות או סיבה לחשוש. ברור גם, שאילו באמת היו חוששים לבריאות ילדיהם, כי אז הצעד הראשון שהיו נוקטים הוא פנייה לרופא ועריכת הבדיקות הסרולוגיות המתאימות, ולא פנייה חפוזה (טווח של ארבעה ימים לכל היותר!) לעו"ד. פנייה שכזו עשויה להיות מוסברת רק ע"י מניעים, שחשש לבריאות הילדים אינו אחד מהם. 
4. יתרה מזאת, עיקר טענתם של התובעים מעלה במופגן את חוסר תום הלב בעמדתם. כיצד הורים, הטוענים להקפדה יתירה בתזונת ילדיהם מחד, באים מאידך וטוענים שהם לא ידעו מהם הקריטריונים לצריכה בטוחה של מוצרים על ידי חולי צליאק? רק חוסר ידיעה מוחלט של היסודות הגורמים לצליאק (דהיינו, אכילה מתמשכת, לאורך זמן, של רמות גבוהות ביותר של גלוטן) יכולים היו לעורר חשש כלשהו למצב הילדים, וגם לו חשש זה היה מתעורר, הוא היה כאמור מופרך מיסודו. 
5. טענת עגמת הנפש כלל אינה ברורה. כבר שנתיים שעלית מסרבת בעיקשות להמליץ לציבור הצליאק לצרוך את מוצריה, כפי שעשתה בעבר כאשר לא הייתה סכנה של CC. בפסח 2006, לאחר משנמסר לה כי המוצרים עלולים להכיל רמות גבוהות מהמותר של גלוטן, פרסמה כאמור עלית הודעה המבהירה כי המוצרים אינם מיועדים מטבעם לחולי צליאק. יתרה על כך, עלית הבטיחה להחזיר את עלות המוצרים למי שיהיה מעוניין בכך. מכאן, שההורים לא חששו לבריאות ילדיהם, צרכו את המוצרים ונהנו מהם, ואף עמדה בפניהם האפשרות להחזיר את המוצרים (אם היו כאלו שלא נצרכו) ולקבל את תמורתם חזרה. מאוחר יותר ומתוך רצון להיטיב עם אוכלוסיית הצליאק, עלית אף הגדילה לעשות ובמהלך החג יצאה ביצור מיוחד ויקר רק לחולי הצליאק. בנסיבות אלו ברור כי הטענות על עגמת נפש מופרכות.
6. משנצרכו בהנאה, אין יותר מקום להשבת עלות המוצרים – המוצרים מוצרי צריכה, וופלים מסוגים שונים, נצרכו – על-פי הטענה - בהנאה ע"י הילדים, ברי שבכך לא נגרם לתובעים נזק בשווי עלות המוצרים, או כל נזק אחר. בכל הכבוד, צריכת מזון, אשר תכונותיו התזונתיות והבריאותיות הן בדיוק כמוצהר לגביו, אינה נזק. ברי גם, כי התובעים אינם יכולים לדרוש השבה של עלות המוצר משמילא את ייעודו ונצרך.  מעבר לדרוש וכאמור לעיל, עלית הציעה בעבר - ומציעה גם כיום - לכל לקוח שאינו מרוצה ממוצריה, להשיבו ולקבל את תמורתו חזרה. 

ד.1 העדר חוו"ד מומחה לטענות לנזק בריאותי ארוך טווח לילדים

61. התביעה, כמו גם הבקשה, לוקות בפגם מהותי והוא העדרה של חוות דעת של מומחה כדי לתמוך באמירה העמומה שממנה עולה כי כביכול קיים חשש לנזקים בריאותיים כלשהם כתוצאה מצריכת המוצרים. אמירה זו, רפה ככל שתהיה, מצריכה תמיכה בחוות דעת של מומחה. בעניין זה מצווה תקנה 127 לתקסד"א כי : "רצה בעל דין להוכיח עניין שברפואה לביסוס טענה מטענותיו, יצרף לכתב טענותיו תעודת רופא, או חוות דעת של מומחה, לפי העניין...".
62. לא זו אף זו - התובעים אף לא טרחו לצרף חוות דעת המאשרת כי ילדי התובעים אכן סובלים ממחלת הצליאק .
63. בתביעה רגילה, היה מחדלם זה של התובעים מביא לכך כי על כבוד בית המשפט היה להתעלם מכל אותן אמירות המתייחסות להשלכות הבריאותיות כתוצאה מצריכתו הנטענת של  המוצר.  י' זוסמן, "סדרי הדין האזרחי" מהד' שביעית : (להלן - "זוסמן") [ 2] בעמ' 501 "בעל דין שלא צרף לכתב טענותיו תעודת רופא או חוות דעת של מומחה כאמור בתקנה 127 ... לא יזקק בית המשפט להוכחה של עניין שברפואה מטעמו לעניין הנדון". 
64. ואולם, ככל שמדובר בתובענה יצוגית, כי אז חמורות הדרישות פי כמה וכמה, ותובעים שלא התכבדו לפרט את העובדות הבסיסיות הצריכות לתביעתם, ולתמוך אותם כדבעי בחוות דעת מומחים ובראיות לכאורה, לא יוכלו לעשות כן בשלב מאוחר יותר, ודין הבקשה להיבחן (ובעקבות זאת, להידחות) ולו מחמת חיסרון בולט זה של התובענה שבפנינו.  לעניין זה מופנית תשומת לב בית המשפט הנכבד לת.א. (ת"א) 2524/01, בש"א 22843/01, קראוס ואח' נ' תאגיד איסוף מיכלי משקה, פורסם ב"נבו", מפי כב' השופטת ענת ברון: 


    "על כגון דא נאמר בת.א. (ת"א) 970/97, המ' 9732/97 רוזין ואח' נ' משכן בנק    
       הפועלים למשכנתאות בע"מ ואח' (טרם פורסם) כי:

"תובענה ייצוגית הינה עניין רציני. שליח הציבור אמור להיות אמון על פרטי העובדות ועל פרטי הפרוצדורה. אין לנהל תובענה ייצוגית בצורה של טלאי ע"ג טלאי כבר בתחילת הדרך."


"ניתן היה לצפות מן המבקשים, המתיימרים לייצג את הציבור, כי יציגו את טענותיהם העובדתיות והמשפטיות במסגרת בקשתם, לאחר חקירה ודרישה רצינית, תחת לבנות את הבקשה תוך כדי ניהולה ותוך כדי הפרת כללי הדיון ופגיעה בזכויות המשיבים. "  (ההדגשה שלנו)
 

65. בהעדר חוות דעת מומחה, יש לכל הפחות, להתעלם מכל אותן אמירות המופיעות בכתב התביעה ובבקשה לאישור, המרמזות על קיומו כביכול של חשש בריאותי כתוצאה מצריכת מוצר המכיל גלוטן. זוהי טכניקה בלתי ראויה אשר לא נועדה אלא לשוות לתביעה גוון של חוסר ודאות ו"חשש" בעניין השפעת המוצר על בריאות הצרכנים, בלא שיש לכך כל יסוד, וזאת אך ורק על מנת לנסות ולטעת בלב הקורא תחושה של "סכנה" שיצרה עלית, ולהציגה כקונצרן מזון ענק המזלזל כביכול בבריאות הציבור, ועושה ככל יכולתו על מנת לשלשל לכיסו רווחים שלא כדין על חשבון בריאות הציבור. 
66. לגופו של עניין, אין תמונה רחוקה יותר מן האמת. כל המוצרים שמייצרת עלית, מיוצרים מן החומרים המעולים, האיכותיים והנקיים ביותר, בתנאי ייצור מוקפדים ונאותים, תוך הקפדה ושמירה על כל הכללים והתקנים המחמירים ביותר ותוך מילוי אחר הוראות והנחיות הרשויות המוסמכות ובכלל זה משרד הבריאות. 

 ד.2 לא הוכחה רכישה ונזק ראייתי:

67. הלכה היא כי על תובע המבקש לאשר את תביעתו כתובענה ייצוגית על פי חוק הגנת הצרכן, להוכיח, כי הוא עצמו הוטעה בפועל וכי קיים קשר סיבתי בין הטעיה זו לבין הנזק שנטען על ידו, כלומר כתוצאה מאותה הטעייה הוא עצמו רכש את המוצר או את השירות וניזוק בנזק הנטען על ידו. (ראו: ע"א 1977/97 יוסף ברזני נ' בזק חברה ישראלית לתקשורת בע"מ, פ"ד נה (4) 584; דנ"א 5712/01 יוסף ברזני נ' בזק-חברה ישראלית לתקשורת בע"מ, תקדין-עליון 2003 (1) 847; רע"א 8851/02 ישראכרט בע"מ ואח' נ' יצחק שלומוביץ, [לא פורסם], ניתן ביום 29.11.04). 
68. מעבר לטענה סתמית על אודות הרכישה של המוצרים, נמנעים התובעים, כנראה לא בכדי, מלציין את תאריך הרכישה המדויק,  את מקום הרכישה, כמובן שאינם מצרפים קבלה, או לפחות מסבירים מדוע אינם עושים כן. יתר על כן, לתביעה לא צורפה כל ראיה לכאורה על הימצאות רמות גלוטן גבוהות במוצרים שרכשו התובעים, או מוצרים כדוגמתם, וזאת כדי לבסס ולו לכאורה טענה של נזק או הטעייה! נדמה, שאין מנוס מן המסקנה, כי "הראיה" היחידה שיש בידי התובעים היא המודעה שפרסמה עלית, וברור שאין בה ולו בדל מן הנדרש מתובעים בתובענה יצוגית.
69. המדובר בפרטים מהותיים שנודעת להם חשיבות ראשונה במעלה. אי פירוט כאמור לעיל ואי צירוף קבלה ו/או הסבר מתאים לכך, מהווים גם נזק ראייתי חמור, המסכל כל אפשרות לאשר את התובענה כתובענה יצוגית.  שהרי ממה נפשך?אם נרכשו המוצרים לאחר פרסום המודעה, והעובדה שאין כל התייחסות למועד רכישתם עשויה בהחלט לרמז על כך, אזי ברור כי דין התובענה היצוגית להידחות.  אבל גם אם נרכשו המוצרים, למשל, יום לפני פרסום המודעה, גם לכך משמעות חשובה, כפי שבואר לעיל ועוד יבואר להלן. ראה בעניין זה פרשת תאגיד איסוף מיכלי משקה לעיל.
ד.3 עילות התביעה השונות – נטענו בחופזה בלא פירוט מספיק, ובכל מקרה ברור 
       שאינן מתקיימות :


70. התובעים טוענים כי במעשיה שפורטו לעיל, הפרה עלית שורה של הוראות חוק, המקימות את העילות המשפטיות שעליהן מבוססת התביעה. התובעים מבקשים לאשר את התובענה כייצוגית מכוח חוק תובענות ייצוגיות, וזאת על סמך העילות הבאות:
1. עוולת הפרת חובה חקוקה (לפי סעיף 63 לפקודת הנזיקין [נוסח חדש] ותקנה 2 לתקנות בריאות הציבור (מזון) (סימון גלוטן) התשנ"ו – 1996 (להלן: "תקנות סימון גלוטן").
2. הטעיה בעניין מהותי (סעיף 2 לחוק הגנת הצרכן). 
3. הפרת חובת גילוי (סעיף 4 לחוק) 
4. הטעיה בפרסומת (סעיף 7 לחוק) 
5. גרימת נזק גוף עקב ייצור מוצר פגום (לפי סעיפים 2 ו- 3 לחוק האחריות למוצרים פגומים תש"ם – 1980, להלן: "חוק האחריות למוצרים פגומים").

להלן נראה, אחד לאחד, כי עלית לא הפרה כל חובה חקוקה, לא הטעתה ובוודאי שלא גרמה נזק כמשמעותו בחוק האחריות;


א.  עלית לא הפרה חובה חקוקה 
71. לפי (תקנות בריאות הציבור (מזון) (סימון גלוטן), תשנ"ו–1996. להלן : "תקנות הסימון") :
1. בתקנות אלה, "גלוטן" — חלבון מן הצומח הנמצא בגרעינים של חיטה, שיפון, שעורה, שיבולת שועל ומוצריהם, לרבות עמילנים, לתת וסובין.
2.  לא ייצר אדם מזון שיש בו או שהוסף לו גלוטן בשיעור כלשהו, לא ייבאו ולא ישווקו אלא אם כן צויינו ברשימת הרכיבים במזון שם הצמח מקור הגלוטן והמלים "מכיל גלוטן".
3. יכול שמזון יסומן במלים "ללא גלוטן" אם נתקיימו לגביו התנאים שלהלן:


(1)
הוא אינו מכיל גלוטן בשיעור כלשהו;

(2)
הוא יוצר בתנאי ייצור נאותים כהגדרתם בתקנות בריאות הציבור (מזון) (תנאי ייצור נאותים), תשנ"ג–1993, להנחת דעתו של המנהל;


(3)
ננקטו הצעדים הדרושים כדי לוודא כי לא זוהם בגלוטן.

72. כעולה מתקנות אלה, בכל הקשור בנוכחות גלוטן במזון, נחלקים מוצרי המזון המשווקים בישראל לשלוש קבוצות : 
1. מוצרים המכילים חיטה, שעורה או מקורות אחרים של גלוטן ברכיביהם אשר חייבים לשאת את הסימון "מכיל גלוטן". 
2. מוצרים שאינם מכילים מקורות של גלוטן בין רכיביהם ואינם חייבים בסימון המתייחס לגלוטן.
3. מוצרים המיועדים לחולי צליאק המכילים מעט מאוד גלוטן אם בכלל, ושניתן לסמנם כמי שאינם מכילים גלוטן.
יש להדגיש, מנוסח התקנות עולה בבירור שקבוצה א' היא היחידה לגביה חל חיוב של סימון. קבוצות ב' ו-ג' מתייחסות לרשות בלבד!!

73. ממקרא החלופות המפורטות לעיל, עולה בבירור כי אי סימון הוא החלופה החוקית המתאימה למצב הנדון. מבחינת החיוב בסימון, ברור שמוצרי הכשל"פ, שאין אין ברכיביהם מקור גלוטן אינם חייבים בסימון. כלומר, מזון שיש בו שרידי גלוטן
 (מ- CC ) ואולם אין בו ולא הוסף לו אף לא אחד מן המקורות המצוינים בהגדרת "גלוטן" על פי התקנות (גרעיני חיטה וכו'), אינו חייב בסימון 'מכיל גלוטן'. ברור כי בשורה ארוכה של מזונות יש גלוטן בשיעור כלשהו כתוצאה מ- CC, אולם משמזונות אלה אינם עשויים מרכיבים המכילים גלוטן ולא הוסף להם דבר, הם אינם חייבים בסימון "מכיל גלוטן".
74. מסקנה זו עולה גם מהוראות סעיף 3 לתקנות הסימון המתייחסות למי שמבקשים לציין על מוצריהם שהם אינם מכילים גלוטן, שלא כבמקרה זה.  הדרישה המופיעה בס"ק 3(3) לכך שהיצרן יוודא שהמזון לא זוהם בגלוטן, וזאת בנוסף על הדרישה שכבר מופיעה בס"ק 3(1),  מלמדת כי ישנו מצב ביניים ידוע, בין "מכיל גלוטן" ל"לא מכיל גלוטן". מצב ביניים זה כולל את כל קשת המקרים שבהם אין במוצר אחד מהמקורות לגלוטן מחד, אבל מאידך יתכן והוא מכיל שיעור (מזערי ולא ידוע) של גלוטן עקב זיהום. 
75. מוצרי עלית הכשרים לפסח נשוא תביעה זו נמצאים במצב ביניים זה, ועל כן לא הופרו הוראות תקנות בריאות הציבור (סימון גלוטן) וס' 12 לפקודת בריאות הציבור (מזון) [נוסח חדש], תשמ"ג-1983 - מאגר נבו).
76. למעלה מן הצורך ורק כדי לפרוס את מלוא היריעה בפני בית המשפט הנכבד, נציין כי קיימת הצעת תקנות אשר נמצאת בשלבי חקיקה ראשוניים לגמרי, וכמובן אינה מחייבת, ואשר בה מוצעת חלופה אשר אינה קיימת בתקנות הנוכחיות, ואשר לפיה המוצרים בתחום הביניים יסומנו כ"עלול להכיל גלוטן".

77. כאמור, זהו לא המצב המשפטי המחייב כיום וברור כי עלית לא הפרה כל חובה חקוקה, משום שהמוצרים מחד, לא הכילו גלוטן ומאידך, לא סומנו ולא היו צריכים להיות מסומנים כמי שאינם מכילים גלוטן. 
ב.  עלית לא הפרה חובת גילוי  ולא הטעתה את התובעים; לא התקיימו עילות שבחוק הגנת הצרכן 

78. "הטעייה יכולה להתרחש אך ורק כאשר בהשוואה בין המצג שיצר העוסק לבין המצב העובדתי מתקבלת סתירה חד משמעית" (בש"א (חי') 6666/01 רון קלנר נ' "תנובה" מרכז שיתופי לשיווק תוצרת חקלאית  - מאגר נבו).   
79. מהי הטעיה לפי חוק הגנת הצרכן?
סעיף 2 לחוק הגנת הצרכן קובע כדלקמן: 
"(א) לא יעשה עוסק דבר במעשה או במחדל, בכתב או בעל פה או בכל דרך אחרת - העלול להטעות צרכן בכל עניין מהותי בעסקה (להלן - "הטעיה");
80. על מנת שתתקיים הטעיה לפי חוק זה, נדרש קיומם של שני יסודות עובדתיים; 
האחד, מצג עובדתי מסוים, בין במעשה ובין במחדל, מצד העוסק, ביחס למוצר מסוים . השני, העובדה כי המוצר אינו תואם למצג העובדתי שהציג העוסק. הכוונה היא לאי-התאמה עובדתית בין המצג שמציג העוסק לעובדות בפועל, כאשר כתוצאה מכך שלא כל העובדות מצויות בפני הצרכן הוא אינו יכול לקבל החלטה מושכלת בקשר לרכישה. 
81. עניין זה הוסבר היטב ע"י כב' השופטת ד"ר ד' פלפל במסגרת החלטה שבה דחתה זה לא מכבר בקשה לאישור תובענה ייצוגית כנגד תנובה, בת.א. 1228/00 , בש"א 3561/00 אלרואי נ' תנובה (טרם פורסם) [ 24 ] (להלן - "פס"ד אלרואי"), בקובעה שלא הייתה הטעייה מצד תנובה. 
82.   באשר לשלוש העילות הנטענות הנותרות (הטעיה בעניין מהותי, הפרת חובת גילוי והטעיה בפרסומת), הרי שבמהותן הן דומות וניתן לכרוך אותן יחד ולהתייחס אליהן באופן כללי כאל טענה להטעיה; הפרת חובת הגילוי והטעיה בפרסומת הינן למעשה מקרים פרטיים הנכנסים תחת אותה כותרת. 
83. נמצא איפוא, כי טענתם המרכזית של התובעים, היא בעילה של הטעיה, כמשמעותה של זו בחוק הגנת הצרכן.  אלא שכמפורט לעיל, לא התקיימה כל הטעיה באשר למוצרי הכשל"פ, אלא ההיפך הוא הנכון.  למרות שעל גבי המוצרים הכשרים לפסח לא הופיע כל כיתוב שיש בו כדי להטעות את ציבור הצליאק, הקפידה ומיהרה עלית להזהירם לבל יצרכו את המוצרים, ולפיכך אין לתובעים, או לכל צרכן אחר, עילה שמכוחה יכולים הם לתבוע את עלית. 
84. ואכן, ומכוח הנסיבות המפורטות לעיל, "טענת ההטעיה" המוזרה בעליל של התובעים היא שהם רכשו את המוצרים "בהסתמך על כך שמדובר במוצרים נטולי גלוטן" (סעיף 5 לכתב התביעה) בהיותם "דברי מאפה כשרים לפסח".  
התובעים לא הוטעו:
1. ראשית, המוצרים לא הוצגו כנטולי גלוטן ולא יועדו לציבור הצליאק.
2. שנית, אין ממש בטענה שניתן להסתמך על כשרות לפסח כמעידה על העדר גלוטן, שכן לו זה היה המצב, לא היה צורך ברשימה של העמותה בדבר מהם המזונות הכשל"פ שכן מותרים לחולי הצליאק. 
3. עתה ידוע, כי רמות הגלוטן במוצרים היו ככל הנראה בתחום המותר לחולי צליאק. 


לתובעים לא הייתה כל סיבה לחשוב שמדובר במוצרים "נטולי גלוטן":
85. היותם של המוצרים כשרים לפסח אינה מצביעה ולא צריכה להצביע על כך שהם נטולי גלוטן. גם מצה היא מזון כשר לפסח, אולם היא מכילה גלוטן בשיעור גבוה ביותר היות ורכיבה העיקרי הוא חיטה. 
86. כאמור לעיל, מאחר שדברי המאפה של עלית בפסח מיוצרים מקמח תפוחי אדמה ולא מקמח חיטה, כלומר אין גלוטן באחד מרכיביהם, נהגו חולי הצליאק לצרוך מוצרים אלה. 
87. במהלך השנים נהגה עמותת הצליאק מיוזמתה בלבד לפנות לחברות מזון שונות ולבקש מהן רשימות של מוצרים הבטוחים לחולי צליאק (מתוך הכרה בכך שכשרות לפסח אינה מעידה כשלעצמה על העדר גלוטן), ורשימה זו התפרסמה באתר העמותה ונשלחת בדיוור ישיר לחולי הצליאק.
88.  מאז שנת 2005 מסרבת עלית להעביר לעמותת הצליאק רשימה של מוצרים המיועדים לחולי צליאק, וזאת משום שלפי העמדה הזהירה והאחראית של עלית, העברת רשימה כזו מחייבת עמידה בבדיקות שיצביעו על רמות גלוטן בטוחות לחולי צליאק. בעבר יכולה הייתה עלית להעביר רשימה כאמור, וזאת משום שבאולם היצור של המוצרים הכשרים לפסח לא היה כל חשש של CC.
89. כאשר נעשה הייצור המיוחד שיועד ייחודית לחולי הצליאק בפסח 2006, המוצרים נבדקו,  ואז הומלצו, דרך העמותה ובפרסום בעיתונות ועל גבי אריזות המוצרים, לצריכה על-ידי חולי צליאק. 
הדברים שונים ככל שמדובר במוצרים נשוא התביעה ! אלו לא יועדו ולא סומנו כמי שמיועדים לצריכת חולי צליאק, וזאת למרות שבדיעבד התברר כי הכילו גלוטן ברמות בטוחות לצריכתם על-ידי חולים כאמור. 

90. ברור אם כן, כי אין כל בסיס לעילות ההטעיה הנטענות בתביעה.


ג.  העדר נזק גוף – כמשמעותו בחוק האחריות למוצרים פגומים:

91. טענה זו, כטענות רבות אחרות בכתב התביעה, נטענת ללא כל הסבר/אסמכתא או פירוט. ראה בעניין זה סעיף 21 לכתב התביעה, וברור כי דינה דחייה על הסף. אבל פטור בלא כלום אי אפשר.
92. חוק האחריות קובע כי יצרן חייב לפצות מי שנגרם לו נזק גוף כתוצאה מפגם במוצר שייצר, ואין נפקא מינא אם היה אשם מצדו.  "נזק גוף" על-פי החוק, הוא מוות, מחלה, פגיעה או ליקוי גופני, נפשי או שכלי. זוהי רשימה סגורה, והנזק צריך להיות נזק של מי שהשתמש/צרך את המוצר.
93. כפי שהראינו לעיל, במוצרי הכשל"פ לא נפל כל פגם שהוא, ואפילו היו בהם שרידי גלוטן, כי אז אין מדובר ב"פגם", כלומר ליקוי העלול לגרום לנזק גוף. לא זו אף זו, מאחר שהמוצר כלל לא יועד לצריכה של חולי צליאק, אזי בנסיבות ניתנו כל האזהרות ו/או הוראות הטיפול הדרושות בהתחשב ב"סכנה" הכרוכה בשימוש במוצר.
לא זו אף זו – "הנזק" שנגרם על-פי הטענה, חשש ההורים של הצרכנים למקרא המודעה, אינו מסוג הנזקים שאליהם מתכוון חוק האחריות למוצרים פגומים.  ראה לעניין זה (תא (ת"א) 83435/00 עופר רשו נ' תנובה מרכז שיתופי לשווק תוצרת חקלאית בע"מ  (פורסם בנבו) .
עינינו הרואות כי לא הוכחו, ואפילו לא נעשה ניסיון ראשוני, לבסס ולו לכאורה את עילות התביעה, שנטענו בסיסמאות גרידא, בלא שהונחה להן ולו התשתית הראייתית המינימאלית ובלא שיש להן זיקה אמיתית לנסיבות המקרה. נדמה, כי בכל תחנה מהתחנות שבהן עצרה תגובה זאת ניתן היה לרדת מהרכבת שנוסעת (גם אם באיטיות) על גבי מסלול התובענות הייצוגיות.  עצירה, מעט ממושכת יותר, בתחנת הנזק, תגלה כי על בית המשפט הנכבד למשוך בבלם החירום, ולעצור את המשך נסיעתה של הרכבת, אשר גורמת נזק כספי ותדמיתי עצום, שלא לצורך, כמו גם נזק אמיתי וגדול לציבור שאותו היא אמורה לשרת.  ובה דברים אמורים:


ד.6. לתובעים לא נגרם כל נזק

בין אם נבחן את ה"נזק" שנגרם על-פי הטענה לתובעים, אותו "חשש" מפורסם שאמור להתאים תביעה זאת לתקדים הסיליקון (פסק-דין תנובה נ' רבי), לפי חוק האחריות ובין אם נבחן אותו לפי פקודת הנזיקין וחוק הגנת הצרכן, נגלה כי אין בו כל ממש.

על פי ההלכה קיימת דרישה להוכחת נזק כבר בשלב זה



94. ההגדרה הכללית המקובלת למושג "נזק" היא זו המופיעה בסעיף 2 לפקודת הנזיקין [נוסח חדש], בזו הלשון: "נזק - אובדן חיים, אובדן נכס, נוחות, רווחה גופנית או שם טוב, או חיסור מהם, וכל אובדן או חיסור כיוצאים באלה".  
איזה אובדן נכס או חיסור מנכס נגרם לתובעים בעקבות רכישת המוצר וצריכתו על-ידי ילדיהם? התובעים ביקשו לרכוש מוצר מסוים, רכשו אותו, ילדיהם צרכו אותו (בכמויות מוגזמות לכל הדעות) ונהנו ממנו. מהו, אם כן, הנזק שנגרם כביכול לתובעים ואשר בגינו זכאים הם לדעתו לפיצויים? 
95. כידוע, הדרישה להראות קיומו של נזק היא לכאורה מחמירה יותר בבקשה לאישור תובענה כייצוגית והתובע נדרש להראות קיומו של נזק אמיתי וממשי כבר בשלב הראשוני של הגשת התביעה והבקשה לאישור. ראה, למשל, לוטן ורז, "תובענות , ייצוגיות", בעמ' 126 , וכן י. לויט, "תביעה ייצוגית לפי חוק ניירות ערך, הפרקליט מב 465 27 ] בעמ' 469 )
96. ואמנם בתי המשפט דחו לא אחת בקשות לאישור תביעות כייצוגיות כאשר לא הוכיח התובע, כבר בשלב הגשת הבקשה לאישור, כי נגרם לו נזק. ראה, לדוגמא:  ת.א. (ת"א) 388/96 , המ' 4666/96 יערי נ' מינהל מקרקעי ישראל, (לא פורסם) [ 2- . 28 ] (להלן - "עניין יערי"), בעמ' 2-457-2-458 ] [453 - ת.א. (ת"א) 2749/98 , בש"א 107890/98 שטרן נ'  בנק אוצר החייל, (לא פורסם)  29 ], (להלן - "עניין שטרן"), בעמ' 3, שורה 11 ]. אלו הן מעט מזער מן הדוגמאות בפסיקה המחוזית הנרחבת והענפה הדורשת הוכחת קיומו של נזק כבר בשלב הגשת בקשת האישור. פסיקה זו אושרה על ידי בית המשפט העליון. כך, למשל, בעניין מגן וקשת [ 20 ] הנ"ל, בעמ' 328. 
97. ברע"א 3521/95 חמישה יוד בע"מ נ' גלובל ק.א. בע"מ, (לא פורסם) [ 2- 559 - "פס"ד חמישה יוד"), נסב הדיון על סוגיית קיומו של נזק. בית המשפט העליון ציין כי: "השאלה העיקרית שעומדת להכרעתנו היא האם עלה בידי המשיבה להראות לבית המשפט "במידת הסבירות הראויה" כי נגרם נזק למשיבה כנדרש על פי סעיף 54 א.(ב) לחוק ניירות ערך". ומכיוון שנמצא כי לא הוכח נזק במידת הסבירות הראויה, התקבל הערעור ובוטלה ההחלטה לאשר את התביעה כייצוגית. 
98. מהי משמעות הדרישה להראות קיומו של נזק? עמדה על כך כב' השופטת  שידלובסקי-אור בת.א. (י-ם) 574/93 , המ' 1365/93 ויינבלט נ' בורנשטיין, (לא פורסם) "עניין וינבלט"), בעמ' 2-125: "השאלה הנשאלת בקשר לתנאי זה, היא מה על התובע לעשות על מנת לשכנע את בית המשפט כי נגרם לו נזק... על התובע לשכנע, ולו גם לכאורה, כי נגרם לו נזק שהוא בר-פיצוי. אין די באמירה גרידא... נזק פורט בסעיף 30 לתצהירו, אולם כאמור, הכתוב בסעיף זה הן רק מלים... משקבעתי כי התובע לא הוכיח, ולו לכאורה, קיומו של נזק כלשהו, הרי שנשמט הבסיס מבקשה זו". 

בהתאם לתביעה, לתצהיר התומך בה וכמובן בהעדר חוות דעת– לא יתכן ולמעשה גם לא נטען כי לילדי התובעים נגרם נזק בריאותי.  

99. כאמור בטענה המקדמית מטעם עלית, דינן של כל האמירות והרמיזות בקשר לחשש כביכול מנזקים בריאותיים אפשריים להימחק על הסף, בהעדר חוות דעת רפואית לתמוך בהן, כנדרש בתקנה 127 לתקסד"א. מאחר ויש להתעלם מהטענה בדבר נזקים בריאותיים אפשריים, ממילא יש לדחות על הסף גם כל טענה לעגמת נפש שכביכול נגרמה בשל החשש מאותם נזקים בריאותיים אפשריים.
100. מה שעושים התובעים, וזאת כביכול כדי לעקוף את העדרו של נזק אמיתי וממשי, הוא השלכת יהבם על ה"חשש", שאמור – ככל הנראה – להקביל ל"תחושת הגועל" שנדונה בפרשת הסיליקון.  
101. יאמר מייד – אין כל דימיון, ולו הקטן ביותר, כפי שיוסבר להלן בפרק על תנאי אישור התובענה כיצוגית.  
102. התובעים, כדרכם, אינם מסבירים ואינם מפרטים מאלו נזקים בריאותיים הם חוששים, על שום מה ולמה נגרמה להם עוגמת נפש, מה טיבה של עוגמת נפש זו, ועל סמך מה החליטו לאמוד אותה בסכום של לא פחות מ- 15,000 ₪ לכל ילד.
103. יתרה מכך, בנסיבות המתוארות, ברור, וכפי שאמרנו לעיל, לא יכול היה להיגרם נזק של "חשש", באשר על-פי טענת התובעים עצמם ילדיהם צרכו את המוצרים כשבועיים בטרם פורסמה המודעה ולא חשו ברע. 
104. בתקופה של טרם הפרסום לא נגרם להורים חשש לבריאות ילדיהם, וזאת משום שלטענתם כלל לא היו מודעים לאפשרות שהמוצרים עלולים להכיל גלוטן בשיעור הגבוהה מהמותר ואצל הילדים לא הופיעו סימפטומים. 
105. גם לאחר הפרסום ברור שלא הייתה להורים כל סיבה לחשוש:  לו היו המוצרים מכילים כמות של גלוטן המסוכנת לצריכה על פני תקופה כה קצרה, היו מתגלים סימפטומים (שלשול וכו') כבר בסמוך לתחילת הצריכה (בין 6 ל- 72 שעות לאחר הצריכה). ברם, מאחר ובמשך כל התקופה (כשבועיים ימים) שבה כביכול נצרכו הממתקים על בסיס יום יומי לא הופיעו סימפטומים, יהיה זה בלתי הגיוני בעליל לטעון כי ההורים חששו מנזק בריאותי לילדיהם דווקא לאחר הפרסום, בעת שצריכת הממתקים כבר נפסקה !  

106. הנה כי כן, הטענה על חשש היא ממש מופרכת מיסודה וחסרת תום לב !
107. בכל מקרה, על התובעים היה להבהיר "מהי אותה 'עוגמת נפש' שבגינה זכאים הם לפיצוי" (ע"א 399/87 יהודית גלעדי נ' עזיז שנסי, דינים עליון, כרך יג, 617). כישלונם של התובעים לעמוד על מהות הנזק הנטען, אופיו, עוצמתו, השלכותיו וביטוייו בחיי המעשה, מבהיר כי בקשתם איננה אלא ניסיון לעשות שימוש בסיסמאות משפטיות ותיבות ריקות מתוכן על מנת לזכות בפיצוי. 
108. נשוב ונציין, כי הבקשה נעדרת תשתית לכאורית המוכיחה קיומו של נזק נפשי. אין בבקשה פירוט נדרש של המסכת העובדתית המהווה את הפגיעה הנטענת. לא הובאה חוות דעת מקצועית הכוללת עדות מומחה לגבי הנזקים הנפשיים שלכאורה נגרמו למבקשים. למרות כל זאת, "מעריכים" התובעים, ללא כל קושי, את נזקם הלא ממוני בגובה של 15,000 ₪ לילד.
109. ואולי חשוב מכל אלה- אפילו היו התובעים מראים כי נגרם להם נזק אינדיווידואלי, הרי שאופי הנזק הוא סובייקטיבי מיסודו, וממילא אינו מתאים להתברר במסגרת תביעה יצוגית, כפי שיוסבר בהמשך תשובה זו. בכל מקרה, אין בתובענה אפילו ראשיתו של ניסיון מצד התובעים להביא ולו ראשית ראיה לגבי היקפו של הנזק שלכאורה נגרם לקבוצה ולגבי עוצמתו.  
110. אולי למעלה מן הצורך יצויין, כי אפילו היה מדובר בסיכון שלא התממש, דבר שעלית הראתה כי אינו נכון, כי אז בכל מקרה להורי הילדים החולים אין זכות תביעה בנסיבות; התובעים כהורים מרוחקים מ"מוקד הנזק האפשרי שלא התממש", ונמצאים למעשה בשולי מעגל "נפגעים" משני.  מכאן שיש מקום להחיל, מקל וחומר, את הלכת רע"א 444/87 אלסוחה נ' עזבון המנוח דוד דהאן ז"ל, פ"ד מד(3) 397 (להלן: פרשת אלסוחה), ובפרט את הכלל שלפיו לא ינתן פיצוי אלא במקרים חריגים ומוצדקים של נזק נפשי קשה, המגיע לדרגה של נוירוזה של ממש, והמאובחן ככזה . מבהיר הלכה פסוקה זו כבוד הנשיא מ' שמגר:
"קביעת גבולות האחריות בנזיקין בסוגיה שלפנינו אך ורק על-פי אפשרות הצפיות הפיסית של נזק נפשי כלשהו תביא לידי כך שהמזיק, אשר הסב לפלוני נזק גוף ברשלנות, ימצא עצמו חייב לפצות מספר רב של בני אדם, אשר האירוע הרשלני השפיע בדרך כלשהי על רגשותיהם ועל חוסנם הנפשי. תוצאה כזו אינה מתקבלת, כמובן, על הדעת, הן מבחינת הנטל הכבד על המזיק בפרט ועל ההתנהגות האנושית בכלל, והן מבחינת ההכבדה על מערכת המשפט, אותה מבקשים לרתום לעניין כדי לפרוש את הגנת הדין על האינטרס שלא להיפגע מבחינה נפשית. החלה בלעדית של מבחן הצפיות תביא לריבוי תביעות, ובהן, מן הסתם, תביעות בגין נזקים קלי ערך, תביעות סרק ותביעות בדויות... מדיניות משפטית סבירה אינה יכולה לתת ידה לכך." (פרשת אלסוחה, 433).
 

111. וראה בענין זה גם ע"א 6696/00 בית החולים המרכזי עפולה נ' יעל פינטו (קטינה), דינים עליון, כרך סג, 61 (להלן: עניין פינטו), שם נקבע כי בעוגמת נפש כשלעצמה, אפילו על רקע בכי הורים על נכות נוראית של ילדתם, אין די.  

עלות המוצרים אינה נזק ובנסיבות לא ניתן לתבוע השבה

112. מובן גם כי אין "נזק בשווי עלות המוצרים"- התובעים ו/או ילדיהם צרכו את כל המוצרים, נהנו מהם (12-16 לכתב התביעה) ולא נגרמו להם כל בעיות בריאות. יתרה מכך, הם הוזמנו במפורש להחזיר את המוצרים או לחלופין לקבל את שוויים בתווי שי, ולא עשו כן! 
113. יש לציין כי עתירת המבקשים בעניין זה תמוהה במיוחד, שכן בעניין תנובה, עליו כנראה הם נתלים (ובטעות, כפי שנראה להלן) יושם במפורש הכלל לפיו לא יינתן סעד של השבה כשמדובר במוצר מתכלה אשר כבר נצרך: 

"התובע הגדיר את תביעתו כתביעה להשבה, ואינני רואה להרשות לו להגיש בשם הרבים תביעה חסרת בסיס זו. סעיף 32 של החוק מאפשר לקונה לבטל את המכר ולדרוש את השבת כספו, אך התובע כבר צרך את החלב ואיננו טוען לכל נזק ממשי שארע עקב צריכתו. אפילו ביטל את המכר – עדיין היה המוכר זכאי להשבת הנכס או שוויו". (דברי כבוד השופט מ' טלגם בתא (ת"א) 1372/95 ראבי נ' תנובה מרכז שיתופי לשווק תוצאת חקלאית בישראל בע"מ (לא פורסם, ניתן ביום 13/6/96), שנותרו על כנם בבית המשפט העליון).

114. העדר הנזק לתובעים מהווה שיקול מכריע מאין כמוהו ויש לדחות את הבקשה לאישור על הסף ולו בשל שיקול זה כשלעצמו.


התחנה האחרונה במסילת העילה האישית, היא היות התביעה בגדר "זוטי דברים":

ד.7 זוטי דברים - כמות מזערית של גלוטן, אפילו היא מחייבת אזהרה (והיא לא) אינה בהכרח עילה לתביעה אישית או ייצוגית. 

115. בפרשת הסיליקון נאמרו הדברים הבאים, היפים לעניננו: 


"עם זאת אין להבין מדבריי שכל מקרה של סטייה מהוראות תקן או דיווח לא נכון על תכולתו של מזון יצדיקו תביעה. עשויים להיות מקרים לא מעטים שבהם סטייה קלה מהוראות תקן זה או אחר, גם כשהדברים נוגעים למזון, לא יהיה בה כדי להצדיק לא תביעה אישית וממילא גם לא תביעה ייצוגית. אין הצדקה לתביעה כאשר הפגיעה היא בגדר de minimis. "


ד.8. סיכום ביניים – הזוג פלד לא עמד בנטל השכנוע כי קיימת להם עילה אישית 
116. עיקר טענתם של התובעים היא, כאמור, שעקב צריכת מוצרי עלית הכשל"פ עובר לפרסום המודעה, נגרם להם חשש לבריאות ילדיהם חולי הצליאק. כמוסבר לעיל, לתובעים ולילדיהם לא נגרם נזק משום סוג שהוא:
1. ברור שלילדי התובעים לא נגרמו נזקי גוף, באשר אפילו התובעים לא טענו כי הופיעו אצלם כל סימפטומים בעקבות צריכת המוצרים. 
2. ברור שלהורים לא נגרמו חשש וחרדה בעקבות צריכת המוצרים, לא בטרם פרסום המודעה ולא לאחריה משילדיהם סיימו לצרוך את כל המוצרים ועדיין חשו בטוב. 
3. ברור שלתובעים לא נגרמה עגמת נפש בשל התנהגותה של עלית בפרשה אשר הייתה זהירה ואחראית ומשלא הטעתה את חולי הצליאק לרכוש מוצרים שאינם מתאימים להם.
4. ברור שלתובעים לא נגרם נזק ממון או חסרון כיס בשל צריכת המוצרים. המוצרים מוצרי צריכה, ככאלו מילאו את ייעודם ונצרכו בהנאה ע"י הילדים עד תומם.  
117. מעבר למחדלם הבולט של התובעים מלהצביע כל נזק כלשהו, לא כל שכן להניח תשתית לכאורית להתרחשותו כנדרש בבקשה לאישור התביעה כייצוגית,  התובעים למעשה לא הצליחו להצביע על עילה משפטית כלשהי שבשלה כביכול צריכה הייתה עלית להיות אחראית לפצותם:
1. עלית לא פרסמה ולא יעדה את המוצרים עבור חולי צליאק בכל דרך שהיא, לכן ברור שלא ניתן להסיק את אחריותה לחשש, אפילו היה כזה, מכוח עילות ההטעיה שבחוק הגנת הצרכן.
2. המוצרים סומנו בדיוק בהתאם לתקנות סימון גלוטן (לא סומנו כ"ללא גלוטן"), ולכן ברור שעלית אינה אחראית לחשש ההורים כמי שהפרה חובה חקוקה.
3. לילדי התובעים לא נגרם ולא נטען שנגרם נזק גוף ולכן ברור שעלית אינה אחראית כלפיהם לפי חוק האחריות למוצרים פגומים. 
118. הראינו, כי טרוניית התובעים מכוונת כלפי זהירות היתר של עלית, שבחרה לפרסם הודעת הבהרה כי המוצרים אינם מיועדים לחולי צליאק, לאחר שנמסר לה מהגורם היחיד המייצג את ציבור חולי הצליאק בישראל, כי חלק מציבור זה צורך את המוצרים מתוך מחשבה שהם אינם מכילים גלוטן. מודעה, אשר בשל פרסומה כביכול נגרם להורי הילדים חשש. טענה זו רומזת כי עלית התרשלה כלפי התובעים. ברם, התובעים כלל לא טענו כי עלית התרשלה כלפיהם, וזאת ככל הנראה משום שברור כי פרסום המודעה מיד עם התעורר החשש הקל ביותר שיתכן וחולי צליאק רוכשים מוצרים שעלולים להזיק להם, הוא דוגמא ומופת להתנהגות אחראית וראויה. כל קביעה אחרת תהיה מנוגדת לתקנת הציבור, בניגוד למדיניות משפטית ראויה, וכמובן גם, מנוגדת לתועלת של ציבור הצליאק שבשמו כביכול הוגשה התביעה. חבל, שדווקא התנהגות למופת מטעם חברה מסחרית מובילה לתביעות סרק קנטרניות שכאלו.


ה. התביעה אינה מתאימה להידון כייצוגית

119. בנוסף על האמור לעיל, ולשם הזהירות בלבד תראה עלית בפרק שלהלן, שאפילו הייתה לתובעים עילת תביעה אישית, אזי במקרה דנן לא מתקיימים התנאים ההכרחיים הנוספים שנקבעו לאישור התובענה כייצוגית.
120. הגדרת הקבוצה: נמהרותם של התובעים בדהירתם לבית המשפט העלימה מעיניהם את העובדה הבסיסית ביותר, והיא שה"קבוצה" כלל אינה מתאימה למטרות מוסד התובענות הייצוגיות, כפי שזה הוגדר באופן מתמשך, הן לפני החוק והן לאורו, על ידי בתי המשפט השונים. 
121. ברע"א 3126/00 מ"י נ' א.ש.ת. ניהול פרוייקטים וכח אדם בע"מ ואח', פ"ד נז(3) 220 (להלן: הלכת "א.ש.ת.") נקבע:
"לתובענה הייצוגית השלכות כלכליות וחברתיות: היא נועדה לאפשר לאדם אחד או לקבוצת אנשים, שנזקו של כל אחד מהם קטן יחסית, לתבוע בשם כל הנפגעים האנונימיים שסכום תביעתם הכולל גבוה ביותר נוכח ריבוי מספרם. 

בכך מגינה התובענה הייצוגית על אינטרס היחיד שנפגע ואיננו מגיש תביעה בשל הטרחה וההוצאות הכרוכות בכך". 



פסיקה זו חוזרת על עצמה בתחומי משפט שונים (ראה עב' (תל-אביב-יפו) 9048/00 - אורי יפה ואח' נ' אל על נתיבי אויר לישראל בע"מ . תק-עב 2005(4), 893 ,עמ' 895; פרשת מגן וקשת, עמ' 322 לעניין תקנה 29 לתקסד"א, בש"א (תל-אביב-יפו) 6318/02 - בנימין קנכט ואח' נ' אמד פתוח נדל"ן והשקעות בע"מ ואח' . תק-מח 2003(4), 1134 ,עמ' 1141; ת.א. (י-ם) 545/91 דאוד עטייה ואח' נ' עירית ירושלים (פס"מ תשנ"ג (1) 452; פסה"ד אושר ב-רע"א 696/92 דאהוד עטייה ואח' נ' עירית ירושלים, תקדין עליון כרך    92(2) תשנ"ב/תשנ"ג עמ. 418; ת.א. (ת"א) 2157/99 סמואלס פרד ואח' נ' עיריית רחובות, תק-מח 2000(2), 22164, בעמ' 22167) 


122. על פי פסיקה זו, לשם הגשת תובענה ייצוגית על קבוצת התובעים לכלול שלושה יסודות עיקריים:

1) ריבוי תובעים;

2) סכום תביעתם האינדיבידואלי קטן;
3) התובעים הינם אנונימיים
123. בית המשפט התעכב על יסוד האנונימיות כאשר הסביר בהקשר של תקנה 29 לתקסד"א (בטרם חקיקת חוק התובענות הייצוגיות). בעניין פרד נאמר על ידי כב' השופטת ד"ר פלפל:
"התקנה פורשה כך, שהכלל המנחה, אא"כ יינתן הסבר משכנע מדוע לא להפעילו הוא, שבמידה והקבוצה אותה מבקש תובע לייצג היא קבוצה מוגדרת וידועה של אנשים ששמותיהם ופרטיהם מתועדים ורשומים אצל המשיבה הנתבעת, ניתן לאתרם, אין להגיש תביעת יצוג קבוצתית מכוחה, אפילו מספר התובעים הפוטנציאליים, - הינו רב. (ת.א. (י-ם) 545/91 דאוד עטייה ואח' נ' עירית ירושלים (פס"מ תשנ"ג (1) 452; פסה"ד אושר ב-רע"א 696/92 דאהוד עטייה ואח' נ' עירית ירושלים, תקדין עליון כרך 92(2) תשנ"ב/תשנ"ג עמ. 418)". (ת.א. (ת"א) 2157/99 סמואלס פרד ואח' נ' עיריית רחובות, תק-מח 2000(2), 22164, בעמ' 22167).
124. חוק התובענות הייצוגיות ממשיך אותו קו מחשבתי, כאשר בס' 4 מציין שלושה גורמים היכולים להגיש לבית המשפט בקשה לאישור תובענה ייצוגית:
"(1) אדם שיש לו עילה בתביעה או בענין כאמור בסעיף 3(א), המעוררת שאלות מהותיות של עובדה או משפט המשותפות לכלל החברים הנמנים עם קבוצת בני אדם - בשם אותה קבוצה; 

(2) רשות ציבורית ..."; 

(3) ארגון בתביעה או בענין כאמור בסעיף 3(א), שבתחום אחת המטרות הציבוריות שבהן עוסק הארגון - בשם קבוצת בני אדם אשר אותה תביעה או אותו ענין מעוררים שאלות מהותיות של עובדה או משפט המשותפות לכלל החברים הנמנים עמה, ובלבד שבית המשפט שוכנע כי, בנסיבות הענין, קיים קושי להגיש את הבקשה בידי אדם כאמור בפסקה (1)." (ההדגשות הוספו)
125. הסיפא של ס' 4(3) מבטאת עולם ומלואו של שיקולי פסיקה וחקיקה המתייחסים לשני גורמים הכרחיים לשם משפט צודק ויעיל: 
126. ראשית, החשש הגדול שהפיתוי של תביעות ענק יניע ארגונים למיניהם, שיתורו אחרי בעלי כיסים עמוקים, ויתפרו תביעות סרק, ללא כל אינטרס אישי בר תביעה, לשם עשיית עושר ולא במשפט. התייחסה לזה היטב פרשת א.ש.ת. בה נאמר:
"תכליתה של התובענה הייצוגית היא למנוע עשיית עושר ולא במשפט על-ידי אותם גופים על חשבון היחידים, המצטרפים לציבור גדול." (עמ' 220)
127. השיקול השני, שאינו נופל בחשיבותו מהראשון, ושיפורט עוד להלן, הוא שעל תביעה ייצוגית לשרת בצורה היעילה וההוגנת ביותר את האינדיבידואלים הנפגעים. אם ניתן לאתר בקלות את חברי הקבוצה, הם אינם אנונימיים, אלא רשומים כחברים ו/או קל להגיע אליהם ולאתרם באמצעות הקבוצה, אין טעם להגיש תובענה ייצוגית. יפים לעניין זה דברי בית הדין בפרשת אורי יפה: 
"תובענה ייצוגית נועדה מעצם טבעה לתביעות של מספר גדול של תובעים פוטנציאליים שאינם ידועים ומוכרים ושקשה לאתרם מראש ולא לתובעים המשתייכים לקבוצה מצומצמת יחסית, מוכרת ושניתן לאתר את חבריה." 

 (עב' (תל-אביב-יפו) 9048/00 - אורי יפה ואח' נ' אל על נתיבי אויר לישראל בע"מ,  תק-עב 2005(4), 893 ,עמ' 901).
128. במקרה שבו התובעים הפוטנציאלים הינם מוכרים, מצומצמים במספרם, וקל לאתרם, לא רק שתביעה ייצוגית אינה הכלי המתאים עבורם מבחינה משפטית מערכתית, אלא היא עלולה לפגוע באינטרס שלהם עצמם, שעדיף עבורם שעניינם האישי יבורר בפני עצמו, על כל גווניו ומאפייניו הייחודיים.
129. בעניינם של חולי הצליאק, שעל פי דברי התובעים עצמם הינה קבוצה קטנה של אנשים שאינה עולה לכל היותר על 25,000 איש, שכרבע מהם רשומים כחברים קבועים של עמותת הצליאק, וספק גדול כמה מהם צרכו את המוצרים נשוא התביעה. האחרים, הם בעלי גישה קלה אל העלונים והפרסומים של עמותת הצליאק, קשה לטעון שהתובעים הפוטנציאליים הם אנונימיים, ועל כן נזקקים להליך של תביעה ייצוגית.  
130. מעבר להגדרת הקבוצה, חוק התובענות הייצוגיות מקבץ מספר תנאים מצטברים לאישורה של תובענה כייצוגית, שפותחו במשך השנים בפסיקה הזרה ואומצו בדין הישראלי, וקובע בסעיף 8 (א) לחוק כי ביהמ"ש: "רשאי לאשר תובענה ייצוגית, אם מצא שהתקיימו כל אלה:
(1)
התובענה מעוררת שאלות מהותיות של עובדה או משפט המשותפות לכלל חברי הקבוצה, ויש אפשרות סבירה שהן יוכרעו בתובענה לטובת הקבוצה;
(2)
תובענה ייצוגית היא הדרך היעילה וההוגנת להכרעה במחלוקת בנסיבות הענין;
(3)
קיים יסוד סביר להניח כי עניינם של כלל חברי הקבוצה ייוצג וינוהל בדרך הולמת; הנתבע לא רשאי לערער או לבקש לערער על החלטה בענין זה; 
(4)
קיים יסוד סביר להניח כי ענינם של כלל חברי הקבוצה ייוצג וינוהל בתום לב.
ה. 1. משותפות - התביעה אינה מעלה שאלות מהותיות של עובדה או משפט המשותפות לכלל חברי הקבוצה, שסביר כי יוכרעו לטובת הקבוצה.
131. עיקר טענתם של התובעים היא שעקב צריכת מוצרי עלית הכשל"פ עובר לפרסום המודעה נגרם להם חשש לבריאות ילדיהם חולי הצליאק. ברור שצריכת כמויות משמעותיות של גלוטן מזיקה לכל קבוצת חולי צליאק ולכן עלולים חולים כאלה והוריהם לחשוש עקב צריכת מוצרים המכילים גלוטן. 
132. עוד ברור עתה, לאחר עריכת בדיקות נוספות, ומשלא נתקבלו דיווחים רפואיים כלשהם על חולי צליאק שנפגעו עקב צריכת המוצרים, שלאיש מחברי הקבוצה המוצעת לא נגרם נזק בריאותי. לכן, השאלה המהותית שצריכה לעמוד בדרישת המשותפות, אינה האם יכול להיגרם חשש עקב צריכת גלוטן, אלא האם כל אחד ואחד מחברי בקבוצה אכן חשש מנזק בריאותי עקב צריכת המוצרים? 
133. בעניין זה תפנה עלית לפסיקה האמריקאית העניפה בעניין ה- 
agent orange, העוסקת במקרים שבהם מדובר בחומר מנשיר עלים מזיק בפוטנציה, נקבע כי השאלה המהותית היא באיזה מידה אם בכלל, נחשף כל אחד מחברי הקבוצה המבוקשת לחומר והאם וכמה ניזוק עקב חשיפה זו: 
The relevant question . . . is not whether Agent Orange has the capacity to cause harm, the generic causation issue, but whether it did cause harm and to whom. That determination is highly individualistic, and depends upon the characteristics of individual plaintiffs (e.g., state of health, lifestyle) and the nature of their exposure to Agent Orange. 

נקבע שם שמקום שנדרשת בחינה מסוג זה של כמות החשיפה, לא מתקיימת דרישת המשותפות החיונית לאישור הקבוצה. 
134. בדומה למקרה שם, הכרעה בשאלות המהותיות לתביעה דנן היא אינדיבידואליסטית ביותר, ותלויה במספר מאפיינים  אישיים של כל אחד ואחד מחברי הקבוצה:
1. כמות המוצרים שאותם צרך, אם בכלל,  החולה בתקופה הרלוונטית. ברור שכל אחד ואחד מחברי הקבוצה רכש וצרך כמויות שונות של מוצרי כשל"פ בתקופה הקצרה שבין שיווקם ועד לפרסום המודעה. איננו יודעים כמה אנשים בכלל קנו את המוצרים של עלית, והתובעים יוצאים מתוך הנחה בלתי מבוססת, ובלתי נכונה בעליל, שכל חולי הצליאק בישראל רכשו וצרכו ממתקים של עלית בתקופה זו.  למוקד הפניות של עלית הגיעו 200 פניות בלבד של אנשים, שטענו שהם חולי צליאק, ורכשו את המוצרים!!!  יתר על כן, דווקא בשל רמת הגלוטן הנמוכה והלא-אחידה במוצרים, כמות הצריכה של החולה הספיציפי היא קריטית– רק חולה שצרך כמות אדירה של ממתקים, מספר ק"ג ביום, יכול היה אולי לחשוש לבריאותו (ולא רק מחמת הימצאות שרידי גלוטן...).
2. רמת הרגישות האישית של החולה. כמוסבר בחווה"ד המצורפות, תסמונת הצליאק מאופיינת בשוני קיצוני בין הסובלים ממנה ביחס לרגישותם לגלוטן. לכן גם החשש, אם היה כזה, עקב צריכת כמויות קטנות של גלוטן יהיה שונה באופן קיצוני בין חולה לחולה.
3. מצבו הבריאותי הכללי וגילו של החולה. אין ספק שלרכיב אישי זה השפעה מכרעת האם התעורר חשש ובאיזו מידה.
135. כחלק מדרישת המשותפות, בוחן בית המשפט האם הנזק הנטען תביעת התובע הייצוגי הפוטנציאלי אופייני
 מספיק לנזקיהם של שאר חברי הקבוצה. הנחה הבסיסית של המאפיינות ( Typicality ) היא שתביעת התובע מייצגת את תביעות הקבוצה: 

Typicality determines whether a sufficient relationship exists between the injury to the named plaintiff and the conduct affecting the class, so that the court may properly attribute a collective nature to the challenged conduct. 


136. בפסיקה האמריקאית נקבע כי מקום שתביעת התובע מתבססת על משתנים אינדיבידואלים, תביעתו אינה מייצגת. ר' בעניין פורטו ריקו
 :
"Any injuries would be dependent upon the numerous variables  present, including such matters as personal susceptibility to harm, and degree, nature and duration of exposure. No such claim can truly be 'typical'"

137. עקרונות אלו מקבלים משנה תוקף בכל האמור בבקשה דנן, שבה בניגוד לפרשות ידועות דוגמת פרשת הרמדיה הצמחית, שבה כל הצרכנים רכשו מוצר שהוויטמין B היה חסר בו, וכך שונה המקרה דנן גם מפרשת הסיליקון; שם, כל אריזות החלב בתקופה הרלוונטית הכילו סיליקון ולכן כל חברי ניזוקו מכך שלמעשה צרכו חלב עם סיליקון. 

כאמור לעיל, המקרה שבפנינו שונה לגמרי, באשר רוב, אם לא כל, חברי הקבוצה שאכן רכשו וצרכו מוצרים, רכשו וצרכו מוצרים בטוחים לגמרי.
138. עלית תפנה בנושא זה לפסיקת בית המשפט בארה"ב בעניין אלר-קר ואיקונן המסבירים בדיוק מדוע דרישת המשותפות אינה מתקיימת במקרה זה . 
139. בעניין אלר-קר, נתבקש אישור להגשת תובענה כייצוגית של קבוצת צרכנים הסובלים מאלרגיה כנגד יצרן של מוצרים שיתכן והכילו אלרגנים מסוימים. מספרם של מי שבאמת סבלו מהתפרצויות אלרגיות מתוך כלל קבוצת הצרכנים אלרגיים היה זעום, אם בכלל היה קיים. זאת, הן בשל הרגישות השונה של הצרכנים לאלרגנים, הן משום הכמות הקטנה והשונה של האלרגנים במוצרים והן בשלה החשיפה השונה של הצרכנים למוצרים. 
140. נקבע שם כי השאלה המהותית שצריכה להיות משותפת לכלל חברי הקבוצה אינה השאלה האם המוצרים יכולים לגרום לתגובה אלרגית, אלא למי ובאיזה מידה אכן נגרמה אלרגיה כזו. לפיכך, ומשום ששאלת הסיבתיות היא אינדיווידואלית לגמרי ותלויה במגוון גורמים אישיים דוגמת רגישות החולה ומידת החשיפה שלו, נקבע שהתביעה אינה מתאימה להיות להידון כייצוגית. ר' שם לפני הערת שוליים 5: 

" because the proposed class members' substantive claims depend on individual permutations, the fact that the named plaintiffs have the same general complaint against the defendant does not render their claims typical. 
Each plaintiff must individually prove that he or she experienced personal injuries and/or property damage which was proximately caused by the use of defendant's products….In this case, plaintiffs do not allege that the Powder and Spray automatically cause adverse reactions in all those exposed to the products..., the number of people alleged to have experienced adverse reactions to the products is a mere fraction of that total. Thus, the relevant question in this case will not be whether the products have the capacity to cause harm, but whether the products caused harm and to whom. Thus, the real causation issue in this case is individual, not general, in nature. .. proof of causation will depend on individual factors such as the nature of each plaintiff's exposure and personal susceptibility.


141. בעניין איקונן
 נדחתה דרישת תובעים - בעליהם של חיות מחמד - לפיצוי בגין עגמת הנפש שנגרמה להם, בנימוק שהשאלות המהותיות שהועלו בתביעה לא היו משותפות לחברי הקבוצה במידה מספקת. בית המשפט הסביר שם שמשום שכל בעל חיים נפגע בעוצמה שונה,  גם הבעלים של אותה החיה הושפע בצורה שונה עקב הפגיעה. ר' שם:  
"…each animal will have been injured in different ways and to different degrees by Blockade. Each pet owner, for purposes of emotional distress claims, will have been affected in different ways and to different degrees"

ה.2. טובת הקבוצה – התובענה דנן אינה משרתת את עניינם של כלל חברי הקבוצה


142. החובה לנהל את התביעה לטובת עניינה של הקבוצה כולה, להבדיל מעניינו הפרטי של התובע נובעת הן מס"ק 1 : "תוכרע לטובת הקבוצה" והן מס"ק 3 "עניינם של כלל חברי הקבוצה ייוצג וינוהל בדרך הולמת" לסעיף 8א לחוק התובענות היצוגיות.

143. אין כל ספק שהתביעה דנן ואופן ניהולה אינם משרתים את עניינה של קבוצת חולי הצליאק בישראל, וזאת משתי סיבות בסיסיות: ראשית, משום שעלית הציעה (ולמעשה מציעה תמיד לכל לקוחותיה) פתרון עדיף בדרך של החזר מלוא תמורת הרכישה ואף יותר מכך למי שחפצו בכך, ושנית, משום שקבלת עמדת התובעים תוביל ל"סימון מתגונן" שיפגע בקבוצה עצמה.  

לא בכדי לא הגישה עמותת הצליאק תובענה בעניין זה, ואף לא התייצבה מאחורי התובעים.
144. הפתרון שהציעה ויישמה עלית – החזר לכל המעוניינים - הפתרון שהועדף על ידי חברי הקבוצה המבוקשת היה זה של החזר המוצרים – שאותו הציעה ויישמה עלית.  ר' בעניין Chin
 שם הוסבר כי פעולת ה- recall שיזמה החברה, במסגרתה החזירה לרוכשים את כספי הרכישה ואת הוצאותיהם, מצביעה על כך שתביעה ייצוגית אינה הדרך העדיפה לפתרון המחלוקת (דרישת ה- superiority , הבאה לידי ביטוי בס"ק 8 א 1 ו- 2.)

"where defendant's voluntary recall program already provided much of the same relief sought by plaintiffs, class action was not the superior method of adjudication"
145. סימון שרירותי מתגונן-  יפגע בחולי הצליאק עצמם. כפי שעולה מסקר שנערך בקרב אנשים בעלי רגישויות מזון בארה"ב, החשש הגדול ביותר של בעלי רגישויות מזון הוא מפני סימון שרירותי מתגונן על גבי מוצרי מזון
. 
146. סימון גורף, של כל מוצרי המזון המיוצרים כמי ש"עלולים להכיל גלוטן" יפגע בחולי הצליאק שיתקשו מאוד לברר מהם המוצרים שגלוטן נמנה על רכיביהם. הסיבה לכך היא שאם חברות מזון יאלצו לנקוט בטקטיקה של סימון מתגונן מתוך חשש מפני תביעות ייצוגיות, ינהגו חולי הצליאק באדישות לסימון ויצרכו רמות גבוהות מידי של גלוטן או יאלצו להתקיים מדיאטה דלה במיוחד :
"May contain" labeling [is] used as an "out" to relieve manufacturers of the burden of proper labeling, while protecting them from litigation. Such labeling either places all such foods off limits to those with food allergies (some large manufacturers label virtually all of their foods with this catch-all phrase) or leads to a reverse false sense of security that even if foods are so marked, they are probably safe anyway.  n143

FDA, 2001 Public Meeting Transcript, supra note 44, at 92 (statement of Anne Munoz-Furlong, FAAN).

ה.3. יעילות והוגנות – תובענה ייצוגית אינה הדרך היעילה וההוגנת להכרעה במחלוקת
147. בעיית השוני הרב שבין עניינם של חברי הקבוצה השונים, שהוסברה לעיל כמי שבגללה לא מתקיימת דרישת המשותפות, משליכה ישירות גם חוסר היעילות וחוסר ההוגנות שבבירור המחלוקת דנן בדרך של תובענה ייצוגית. כאשר נדרש בירור פרטני ומעמיק של מספר עובדות בסיסיות ואישיות בנוגע לכל חבר בקבוצה המוצעת בכדי לקבוע האם עלית חבה כלפיו, האם נגרם לו נזק ושיעורו של אותו נזק, ברי שתביעה ייצוגית אינה הדרך היעילה, ההולמת וההוגנת לבירור העניין. ראה ביטוי להלכה זו במשפט האמריקאי בפסק הדין בעניין מונסנטו
:  

Thus, even if a jury could make a class-wide finding of fact regarding the general health risks posed by PCBs, resolution of liability issues would still require an individual inquiry into the circumstances involving each class member's exposure and susceptibility. 

148. דברים אלו נכונים כמובן גם בהתייחס לדיני התובענה הייצוגית בישראל. ר' בהמ' (ת"א) 12878/96 להב נגד יורוקום תקשורת סלולרית בע"מ, (טרם פורסם):
"זיהויים של אלה מלקוחות הנתבעת בעלי עילת תביעה זהה לזו של התובע מחייב בירור נסיבות התקשרותו של כל אחד מהלקוחות עם הנתבעת, ותביעה ייצוגית אינה דרך נאותה לעריכת בירור זה. בנסיבות אלו התביעה הייצוגית אינה מכשיר משפטי יעיל."
149. נגזרת של דרישת היעילות מוכרת במשפט הזר כדרישת ה- Predominance , קרי עדיפותו של מכשיר התביעה הייצוגית על פני הכלים המשפטיים האחרים. דרישה זו בדרך כלל אינה מתקיימת בתביעות עקב מוצרים פגומים, בהם ריבוי המאפיינים האינדיבידואליים של כל תובע ותובע מצריכים בירור עובדתי מורכב. ר' Hum v. Dericks, 162 F.R.D. 628, 639 (D. Hawaii 1995). .
150. הרציונלים לדרישת העדיפות הם יעילות משפטית ושמירה על הזכות הנתבע להליך הוגן. דרישת היעילות היא שיקול מערכתי מובהק, מקרה שבו חייב להיעשות בירור פרטני ומעמיק לגבי עניינם של כל אחד מחברי הקבוצה, מתאים להתברר במסגרת תביעות פרטניות נפרדות ולא כתביעה ייצוגית. 
151. הרציונל הנוסף, שמירה על הליך הוגן, נזכרת במפורש בס"ק 8א 2. ההגנה על זכויות הנתבע באמצעות דרישה זו ניתנת, מקום שבו עצם המורכבות והגיוון של תביעות חברי הקבוצה מונעים את יכולתו להתגונן ביעילות. הגנה זו כמי שנובעת מדרישת העדיפות, מוסברת בעניין טקסס דוט
: 
Predominance requirement is intended to prevent class action litigation where the sheer complexity and diversity of the individual issues would …severely compromise a party's ability to present viable claims or defenses. ….

ה.4. התובעים אינם ראויים לייצג את הקבוצה -  עניינם של כלל חברי הקבוצה לא ייוצג וינוהל בדרך הולמת ובתום לב בידי התובעים.

152. על פניו ברור כי התביעה אינה מנוהלת בדרך הולמת: למקרא התביעה, וכמפורט בהרחבה לעיל, אין מנוס מן המסקנה שהתביעה הוגשה בחיפזון רב, קרוב לוודאי כדי להיות ראשונים, ולכן יחידים. המבקשים לא טענו טענות עובדתיות בסיסיות ומהותיות בכלל, ואף לטענות שנטענו לא הביאו כל ביסוס ראייתי, ולו לכאורי. התובעים לא בדקו ולא בחנו האם טענותיהם עומדות במבחן המציאות, לא נעזרו במומחים, וזאת למרות שעיקר טענותיהם נוגעות לעניין שברפואה. 
153. המבקשים אף לא פנו לעלית לקבל החזר או פיצוי, למרות שכמוסבר לעיל אפשרות זו הוצעה לכל חברי הקבוצה באופן וולונטרי כחלק ממדיניות שירות הלקוחות של עלית. התנהגות זו מעידה על חוסר תום לב מובהק וניסיון לנצל לרעה את הליך התובענה הייצוגית. 
154. דברים יפים לעניין זה נאמרו בעניין ת.א. (ת"א) 1613/03 אביב שירותים משפטיים בע"מ נ. בנק הפועלים בע"מ, פורסם בנבו המאגר המשפטי הישראלי, נפסק, בעמ' 14, מפי כב' השופטת ברון (ההדגשות הוספו – הח"מ): 
" אני סבורה כי בענייננו התובענה הוגשה שלא בתום לב. ראשית, נראה כי התובעים הגישו את התובענה דנן מבלי שהקדימו לפנות אל הבנק בפניה רצינית. אמנם אין על התובע חובה להקדים דרישה לסילוק התביעה בטרם יפנה לבית המשפט, ואולם כנגד החשש שנתבעים יסכלו הכרה בתביעות כתובענות ייצוגיות על ידי סילוק תביעתו של המבקש להיות תובע ייצוגי, עומדת חובתו של אותו תובע לנהוג בתום לב וליתן לנתבע הזדמנות להימנע מהתדיינות על ידי היענות לתביעה. (ראה בת"א 1590/01 (בש"א 8813/01) הראל מיכל ואח' נ' א.א. מוקד 101 בע"מ ואח', טרם פורסם- ניתן ביום 21.3.02) 
155. באותו עניין ר' גם דברי של כבוד השופטת ע. ברון בת"א 2524/01 אריה קראוס ואח' נ' תאגיד איסוף מכלי משקה בע"מ ואח' לעיל,  כי דרכם של המבקשים לוקה בחוסר תום לב, המתבטא בחופזה בהגשת הבקשה. לשיטתה, חיפזון זה בא לידי ביטוי, בין היתר, בכך שלא נעשתה פניה מוקדמת ממשית מצד המבקשים למי מהמשיבים. 
156. יודגש, כי לא מדובר בדרישה שתכליתה סיכול מכשיר התובענה הייצוגית בדרך של חסימת עילתו האישית של התובע הייצוגי, שכן האפשרות לפנות לעלית פורסמה יחד עם המודעה ולכן ידועה לכל חברי הקבוצה. ר' דבריו של כבוד השופט קלינג בת.א. (ת"א) 1586/00 , בש"א 7742/00 אלגרנט נ' מפעל הפיס (לא פורסם) [ 39 ] (להלן - "פס"ד מפעל הפיס"), על דרך קל וחומר. שם פנו התובעים אל מפעל הפיס עובר להגשת התביעה ודרשו פיצוי בגין הנזק שנגרם להם, אך סירבו להסתפק בפיצוי שהוצע להם ע"י מפעל הפיס בגובה הנזק הכספי שנגרם להם. לאחר מכן, במהלך הדיון בבקשה לאישור התביעה כייצוגית טען מפעל הפיס כי התנהגותם של התובעים מלמדת על חוסר תום לב, וכבוד השופט ד"ר ג' קלינג פסק בעניין זה: 
"לכאורה, עשויה קבלתה של טענה זו לסכל הגשתן של תובענות ייצוגיות. כל נתבע ישמח לסלק את אימתה של התובענה הייצוגית על ידי סילוק תביעתו האישית של המבקש להכיר בתביעה כתביעה ייצוגית. לכן יש להתייחס בזהירות יתירה להצעה של הנתבעת לסלק את תביעתם של המבקשים. לעניין זה יש חשיבות מכרעת לעיתויה של ההצעה. גם אם לא ראוי ליתן משקל להצעה שבאה לאחר הגשתה של בקשה להכיר בתובענה כתובענה ייצוגית, הרי שונה המצב כאשר ההצעה ניתנה עוד קודם להגשתה של התובענה הייצוגית. בעניין שבפניי באה ההצעה לסילוק תביעתם של המבקשים במענה לפנייתו של בא כוחם... באותו מכתב אין כל התייחסות לתובענה ייצוגית, והוא נכתב בשם המבקש מס' 1. כשמוצע לאדם, בתום לב, ליתן לו את אשר הוא מבקש, אין הוא יכול לדחות את הסעד המוצע לו, אך ורק כדי לשייר בידו עילת תביעה שתשמש מנוף להגשת תובענה ייצוגית. לפחות העדר תום לב יש כאן". 
157. ויודגש; התובעים בפס"ד מפעל הפיס לכל הפחות פנו אל הנתבעת טרם הגשת התביעה, מה שלא ניתן לומר על התובעים כאן, אשר כלל לא פנו אל עלית. אפילו באי כוחם לא פנו אל עלית עובר להגשת התביעה. במילים אחרות, בעוד שבעניין מפעל הפיס נקבע כי דחיית ההצעה לפצות את הצרכן מהווה חוסר תום לב, הרי שבענייננו התובעים אפילו לא נתנו לעלית את ההזדמנות לפצותם או להתייחס לטענתם באופן אחר אשר יביא את פנייתם על פתרונה. דומה כי התובעים לא פנו אל עלית בדרישה זו או אחרת מן הטעם הפשוט, כי ידעו שיקבלו פיצוי ואז לא תיוותר בידם האפשרות לתבוע. 

158. מכל מקום, אם בעניין מפעל הפיס נפסק כי התביעה הוגשה בחוסר תום לב, הרי שבענייננו כאשר לא היתה אפילו פניה לעלית, נכונים הדברים על אחת כמה וכמה. 
159. סיכומו של עניין זה; זהו מקרה מובהק של שימוש לרעה במכשיר התובענה הייצוגית והגשת תובענה ייצוגית שלא בתום לב, ודי באי-העמידה בתנאי החשוב הזה, כשלעצמה, בכדי להביא לדחיית הבקשה לאישור על הסף. 
ו. מחיקת התביעה כנגד הנתבעות 1 ו- 3. 

מחיקת התביעה כנגד הנתבעת 1- שטראוס עלית אחזקות בע"מ. 

160. הנתבעת 1 היא חברת אחזקות המחזיקה מניות בנתבעת 2. אין כל ספק, כי הסיבה היחידה שצורפה לתביעה היא ניסיון להפעיל לחץ פסול על חברה ציבורית נסחרת בבורסה.

161. הנתבעת 1 אינה עוסק כהגדרת המונח בחוק הגנת הצרכן. התובעים לא גילו כל עילה ישירה כלפיה ובוודאי שלא הראו כי מתקיימים התנאים להרמת מסך בין חברת אם לחברת בת. 
162. משכך דין התביעה כלפיה להימחק תוך חיוב התובעים בהוצאות. 
מחיקת התביעה כנגד הנתבעת 3- 

163. הנתבעת 3 היא חברה המספקת שירותי הובלה לנתבעת 2. גם כאן, הסיבה היחידה שהיא צורפה לתביעה היא נסיון להפעיל עליה לחץ פסול בהיותה חברה ציבורית נסחרת.

164. בכל מקרה, התובעים לא קיבלו שירות מהנתבעת 3 ולכן אין להם עילות כלפיה מכוח החוק להגנת הצרכן. התובעים לא גילו גם כל עילה ישירה אחרת כלפיה ובוודאי שלא הראו כי מתקיימים התנאים להרמת מסך בין חברות בקונצרן. 
165. משכך דין התביעה כלפיה להימחק תוך חיוב התובעים בהוצאות. 
סיכום

166. הליך התובענה הייצוגית הוא מכשיר אשר יעילותו וחשיבותו לחיי המשק והכלכלה אינם מוטלים בספק. אולם זאת, אך ורק כאשר הוא מנוצל כהלכה ולמטרות שלשמן הוא נועד. בתי המשפט הזהירו לא אחת מפני אישור תובענות ייצוגיות בלתי ראויות והסכנות שבכך. ראה דברי כב' הנשיא ברק בפס"ד טצת [ 1] אשר צוטטו בראשית בקשה זו, ובאותו עניין, בעמ' 791 , מזהיר כב' הנשיא ברק שוב: "יש להבטיח כי התובענה הייצוגית לא תיהפך למכשיר של סחטנות במסווה החוק ". 
167. גם בפס"ד מגן וקשת, הזהיר בית המשפט העליון, בעמ' 323 , כי: "טמון בה [בתובענה הייצוגית – הח"מ] פוטנציאל של פגיעה ביחידי הקבוצה, בנתבעים ובמשק כולו עקב ניצול לרעה של מכשיר זה על ידי קנוניה, הגשת תביעות מנימוקי סחיטה והשתלטות ולחץ לפשרה גם כשאינה ראויה, כאשר הנתבע מוכן לה כדי להימנע מהתדיינות מתישה ויקרה גם אם חסרת סיכוי היא". 
168. לפיכך, בתי המשפט הדנים בבקשות לאישור תובענות ייצוגיות מזהירים את עצמם לבחון היטב את טיב התביעה והטעמים להגשתה בטרם יאשרוה. 
יש לזכור כי התובענה הייצוגית היא מכשיר רב עוצמה שבו גלומים סיכונים רבים. התובענה, שבשל גודל הקבוצה הנטענת בדרך-כלל, היא בסכומי-עתק (בדרך כלל ללא כל ביסוס) עלולה לזעזע את חוסנם של גופים כלכליים הנותנים שירות לציבור הרחב ומקפידים על שיתופו בכל מידע העשוי להיות רלוונטי לכל צרכן, וזאת ללא שיקולים תועלתניים של החברה עצמה, ולפגוע במוניטין שלהם. 
169. בית המשפט נדרש לשקול בזהירות אישור תובענה כייצוגית, על מנת שלא להפוך מכשיר זה מקור להשגת כספים מחברות, שלעתים מוכנות להתפשר רק כדי להימנע מהתדיינות משפטית ממושכת, מפגיעה בשמן הטוב, והכבדה על הדוחות הכספיים של החברות, מערך ועלות הביטוחים שלהן וכיוב"א תופעות לוואי מיידיות של עצם הגשת התביעה, אפילו אין לה ולו הביסוס המינימאלי, כבמקרה זה. 
170. כלומר, יש לבחון בזהירות רבה אם מדובר בתביעה ייצוגית ראויה, על ידי הקפדה על עמידה בכל המבחנים שמגדיר החוק לצורך אישור תביעה כייצוגית. רק תביעות העוברות דרך מסננת זו - ראויות לאישור. 

171. עלית הראתה בתשובה זו באופן ברור כי התובעים לא עמדו בנטל השכנוע הכבד המוטל עליהם, ואפילו לא התקרבו אל הרף הנדרש מהם לשם עמידה בנטל זה, לגבי כל אחד ואחד מהמרכיבים ההכרחיים בתביעתם:
1. התובעים  לא הוכיחו מדוע הכיתוב "כשר לפסח" המופיע על גבי המוצרים שצרכו, מגלם בתוכו גם התחייבות או מצג שהמוצרים מתיימרים להיות משהו אחר ממה שהיו בפועל.
2.  התובעים לא הוכיחו הטעיה כלשהי. 
3. התובעים לא סיפקו ולו הסבר, קל וחומר ראיה, מדוע לשיטתם יש לסמן את המוצרים באופן שונה משסומנו.
4. התובעים לא הוכיחו בשום אופן כי נגרם להם נזק כלשהו. למעשה התובעים לא הציג ולו הסבר, קל וחומר ראיה, מדוע לשיטתו נגרם להם נזק ישיר או עקיף או נזק כלשהו. 
5. התובעים לא הוכיחו אף לא אחד מן הרכיבים האחרים החיוניים לשם קיומה של עילה בידיהם, לרבות היסודות הבסיסיים ביותר כגון עצם רכישת המוצרים כנטען על ידם, במועדים הנטענים על ידם וכו'. 
6. למעלה מן הצורך, הוסיפה עלית והראתה, בתמיכה של שתי חוות דעת ושני תצהירים מפורטים, כי בכל מקרה נסיבות המקרה לא מצדיקות תביעה כלשהי, לא כל שכן תביעה יצוגית.  
172. כמפורט לעיל, התביעה דנן הינה מופרכת ומיותרת מכל בחינה אפשרית. זהו מקרה מובהק שבו על בית המשפט הנכבד, לאחר דחיית הבקשה לאישור, לפסוק לטובת הנתבעת הוצאות ריאליות, כך שיכסו את מלוא שכ"ט עוה"ד שבו נשאה הנתבעת וכן את מלוא הוצאותיה. יצויין בהקשר זה, כי כב' השופט ש' לוין הביע את עמדתו כי אי-פסיקת הוצאות ריאליות מהווה פגיעה בקניינו של בעל דין (ראה: ש'. לוין, "חוק יסוד: כבוד האדם וחירותו וסדרי הדין האזרחיים", הפרקליט מב 451 , בעמ' 458 ).
173. לעמדה זו משנה תוקף עת עסקינן בתביעות ייצוגיות, לאור גל התביעות הייצוגיות המציף את בתי המשפט ובמיוחד לנוכח קלות הדעת הבלתי נסבלת שבה הוגשה התביעה בענייננו, תוך הטלת איום כספי משמעותי ביותר המרחף מעל ראשה של עלית בעקבות זאת. אין כל מניעה, והדבר אף ראוי ורצוי, כי הוצאות המשפט ישמשו ככלי חשוב במלאכה הקשה של סינון בקשות לאישור תביעות ייצוגיות, שכן רק מגישי בקשות בלתי מבוססות, אשר בשל היותן כאלה לא תתקבלנה, יחוייבו בתשלום הוצאות ריאליות גבוהות, בעוד שמגישי בקשות ראויות לא יחוייבו ממילא בהוצאות, וכך לא יינזק מכשיר התביעה הייצוגית ולא ייפגע השימוש בו במקרים המתאימים. 
174. מן הראוי לפסוק בענייננו הוצאות משפט בסכום ריאלי ומשמעותי, אשר יבטא מורת רוח מהגשת תביעה חסרת שחר כבענייננו. כבר נפסק בעבר כי יהא בכך "כדי לחנך את ציבור העותרים העתידיים ולהזהירם שעליהם לכלכל את מעשיהם בטרם הגשת התביעה" (דברי כב' השופטת סירוטה בת.א. (ת"א) 1239/97 , המ' 11938/97 בן איון נ' רמט 2-623 ] בעמ' 2-624 . מדיניות זו באה לאחרונה היטב לידי ביטוי בפסיקת בית המשפט העליון בפס"ד חמישה יוד הנ"ל, וכן בפס"ד אבנר בעמ' 2-941 .
175. יפים לעניין זה דברי בית המשפט בעניין (בשא (ת"א) 5588/04 דניאלה דויטש נ' ישראכרט בע"מ  - מאגר נבו) :
"אשר להוצאות - מוסד התובענה הייצוגית מאפשר לצרכנים ולמקבלי שירותים לאזן במידת מה את כוחם שלהם אל מול כוחם העדיף של תאגידים גדולים, של ספקי שירות ושל יצרנים. מטבע הדברים, לתאגידי ענק יתרון ברור בהתדיינות משפטית ארוכה ויקרה, וכאשר הפגיעה בכיסו של הצרכן הבודד איננה משמעותית עד כדי להניעו לפנות לערכאות בתובענה אישית, יש בכך משום פתיחת פתח לתאגידים אלה לפגוע בזכויותיהם של צרכנים בסכומים קטנים, המצטברים לסכומי עתק. בכך חשיבותו וכוחו של מכשיר התובענה הייצוגית. אולם צידו האחר של המטבע הוא הצורך להגן גם על תאגידים גדולים מפני הטרדה בתביעות סרק שאין בהן ממש, כבמקרה דנן. עוצמתה של התובענה הייצוגית, המתבטאת בין היתר בגובהו של הסכום הנתבע, מחייבת את התאגיד הנתבע להיערך להגנה בהיקף נרחב, ולהשקיע בכך זמן ומשאבים חומריים ניכרים. זאת ועוד. מקום שנתברר כי אין בסיס ממשי לתובענה ומשכך גם לבקשה לאשרה כייצוגית, הפועל היוצא מכך הוא פגיעה באותו ציבור שהתובע מתיימר לייצג, שכן לא מן הנמנע שהנתבע - ובמקרה דנן ישראכרט -  יבקש לגלגל על ציבור זה את הוצאותיו הכרוכות בניהול ההליך. כאשר אני לוקחת כל אלה בחשבון, אני מחייבת את המבקשת לשלם לישראכרט את הוצאות המשפט וכן שכר טרחת עורך דין בסכום של 50,000 ₪ בתוספת מע"מ, ובצירוף הפרשי הצמדה וריבית כדין עד מועד התשלום בפועל, בגין הוצאות משפט ממועדן הוצאתן ובגין שכר טרחת עורך דין ממועד מתן פסק הדין". 

176. מעבר להוצאות הישירות שנגרמו לה, עלית שומרת על זכותה לתבוע, הן נגד התובעים והן כנגד באי כוחם,  את הנזקים העצומים שנגרמו לה או שיגרמו לה בגין התביעה הרשלנית והנמהרת (frivolous lawsuit  ) נשוא תגובה זאת.

8. סוף דבר: לאור כל הנימוקים אשר פורטו לעיל, מתבקש בית המשפט הנכבד לדחות על הסף, ולחילופין לגופו של עניין, את הבקשה לאישור שהגישו התובעים ולחייבם בהוצאותיה של עלית בהכנת תשובה זו, לרבות בהוצאות שכ"ט עו"ד בצירוף מע"מ כחוק.
____________
___________           _____________

פ.ג. נשיץ, עו"ד

תמר קרת עו"ד

אורלי נשיץ, עו"ד

